url: =5. BIAKNA HANG IN KAWL GALKAP KUMPI IN MAT DING IN HONG DELH NA THU – Rev. Thang Za Kap Tangthu\nKeipen 1979 kum pan 1984 kum dongh Evangel Bible College, Yangon ah kum nga sung Lai Siangtho sang kakah hi. 1985 kum in Kawl milim bia a khauhpai penpen na mun khat ahii, MON YWA ah Missionary sem in kum khatsung ka om hi. TuaHunsung in Kawl Buddhist te in Zeisu GumPa leh HonPa in a santhei nang kadeih sak na tawh Kawl Lai in Laibu khat ka gelh hi. Ka Laibu min pen NA SIH CIANG KOI AH NA PAI DIAM cih a hihi. Tua Laibu pen hoih kisa mahmah a hihman in kibawl behbeh hi. Sya Zel Sian Kham ( Sya Zel Thiou ) in Bu tampitak hong bawlkhia in tuaHunlai sumbawl mihau pawlkhat in a Sum ding sih uh hi.\nTualeh November 1993 kum ciang in Kawl galkap kumpi ten, ka Laibu hangin hongmat nang Zum pan laihong thuk khia ta hi. Tuatawh kizui in Lophei kainn ah Police te in hongman dingin 3 vei hongpai uh hi. Keipen tuaHun lai in Thuklai AG church ah Pastor ka sem a, Pawlpi vai in Yangon ah kazin tawh kituak ahihman in hongman thei kei uh hi.\nKeipen India ah taisuak ka hihman in hongmat theilo uh teh ka inn kumpi in hong laksak ( Nationalize ) nangin Tedim Thukhen mang zum pan ka inn, kawmtung ah Lai hong bel uh hi. Pa Tun Za Pum ( tua hun lai Tedim Council ah member ) in tua inn pen Thang Za Kãp neisa bek hi lo hi. A sanggam teng tawh zong, a neihkhop inn a hihi hongcih sak man-in hong laksak lo kik hi.\nTuaHunlai pen tuHundan in Phone cih omlo in thu khat peuhpeuh kizaksak na ding baih lo hi. SikKhauzum cih khat bel om hi. Ahihhang thu phamawh mahmah ahihkei buang leh Sikkhau kisat ci zong a om lo ban ah, tuaHunlai in innpan khual izin khiat nak-leh i innkuanpih ten koilaitung cih peuhmah hongthei nonlo uh hi. Ki zop nading communication omthei non lo hi.\nTua ahihman in kainn ah Police te in hongmanding in hong paipai ta-leh ka innkuan pih ten ka omna hongthei lo uh ahihman in thu hongzasak nading mun zong na thei-lo uh a bangmah thu hong zasak thei lo uh hi. Keizong bangmah thusia lasia zakneihlo in Yangon pan kaciato hi. Tahan kasanggam nu kiangah December 5,1993 kum khuazin khitciang katung hi. Tualeh kasanggam nu, a Ni-no Mankok in, i-buai nathu naza hiam hongci hi. Bangmah zakeiveng ee katate asi om maw ka ci hi. Tualeh na Laibu gelh SI LE CIN KOI PAI DING NA HIAM cih tua Laibu hangin kumpi te in matdingin hong zonsaan hi hong ci hi. Tu inzong Tahan, Kalaymyo ah Pasian nasem pawlkhat kiman khinta hi hong ci hi.\nTuaciang keizong Lophei ah ciahsuak ngamnon lo in ka sanggam pa omna Mon Ywa ah a zingciang midang MAT PUNG TIN khat tawh ka zinsuh kikpah hi. Mon Ywa ah kal 3 khawng ka taam hi. Tuakhitciang kalungsim sungah khentatna khat kabawl hi. Bangbang hi le Kawlgam ah ki omsuak thei nonlo ding ahih ciang India gam Aizawl ah tai suakning ci in ka khentat hi.\nTuakhitteh Mon Ywa pan Myitkyina ah kapai a, Myitkyina, TI TA AG church, Nidangin Gupkhiatna Tintan kapiakngei na biakinn ah ka vaiteng kagen hi. India ah ka tailo in phamawh tahi cihthu ka gen hi. Tualeh Myitkyina, Ti Ta AG pawlpi te in Ks.10,000 honghuhpah uh hi. Tuakum pen December kha 1993 kum a hihi. Tuakhitteh Myitkyina pan Mogok ah kapai leuleu a, Mogok AG te kiangah ka vaiteng, kabuaina teng kagen leuleu hi. Mogok AG te in zong Ks.10,000 honghuh pah uh hi. Tuadan in ka lovegift ngah koikoi teng Ks.30.000 khawng ka kem hi. Tuakhitteh Tahan lam nanawh in kaciah kik hi.Tahan,Kawlpi ah sun in koimah ah kavak ngam nonkei hi.\nTahan ah kasum neihsun teng India sum tawh kakhek hi. Tuakhiatteh India gam Aizawl ah a tai suakding in ka kithawi ta hi. Ka bag pen Pa Pau Sing ( Hei Lei khuami ) leh Pa Mawdikai ( Kaptel khuami ) tegel in Aizawl dong hong puak sak uh hi.( A mau pen sumbawl mi hi uh a, a Mawtaw uh tawh hong puaksak uh hi ). A mau tungah zong ka lungdam mahmah hi.\nKeipan ka Vanteng kakhakkhit ciang, kaZi kata te omna Lophei ah January 5, 1994 Nitak in Tahan pan Akluai dong a zuiding in Haimual Mawtaw khat katuang hi. Tualeh katuan ka Mawtaw pen Tai 9 leh Theizang kikal ah thum vei hongkisia hi. Tuakhitteh ka pai tokik leuleu uh a, Hiangzing ah hong kisia leuleu in a engine bup lei-ah hongkhia in hongbawl uh hi. Zingsang Nai 2 ciang hongman uh-a, Taingen ah ka kahto leuleu uh hi. Taingen ah Zingsang Nai 3 in hongtunpih hi. Taingen katun uh ciang Mawtaw hawlpa in hitakah lumni hong ci a, a mau Taingen ah lum uh hi.\nKeipen Taingen ah ka lupding hong piangthei lo hi. Ahangpen khua hongvaak leh Police te i hongmuh ding ka lau hi.Taingen leh Lophei pen Tai 7 val deuh kigamla a, keipen keikia in Taingen pan Lophei ah zingsang Nai 3:00 in khe tawh khuazingpi lak ah kaciahsuak hi. Lophei pen khuavaak maa deuh Zingsang Nai 5:30 kiimpawl in ka tung hi. Keizong Police te mah laupian kahihman in ka innmai lam ton-in ciah ngamlo in ka phaaitam lam pan ka inn huangsung ah ka lut hi.\nKa innhuangsung ka lutphei leh ka innsung ah mi a paupau ka za hi.\nKa PA DEN PAUH pan in ka innsung ka et leh ka maan ( Photos ) te a na la ziahziah uh hi. Ka Zi in honggen kik teh, Tedim gam sungah Galkap THAU LAN ZI ( Military intelligent ) a lianpen pa U Min Sein leh Tedim Myo ah SA KHAN HMU pa U Sein Maung, Thuklai SA KHAN HMU pa U Hla Oo leh Police neu te khat a hi hong ci hi.\nTua leh ka lungsim sungah, aww kei hongmanding te ahive maw ka ci a, thakhat in ka innmai lam pan kataikhiat leh Galkap thukhen pa in HUA AH TAI TA HUA AH TAI TA ci in hong awng zahzah in DAT MEI tawh hong kap a ka mai ah a tang zahzah hi. Rev.Thang Khaw Pau te inn ah kuamah omlo ahihman in a innnuai ah bu ding in ka lut suh hi. Tualeh a innveng Pa Hang Za Cin te ui in khawl lo in hong tawngteawng mawk hi. Tua teh kalungsim sungah Police te in Ui ham namun mah hongdelh lianding a hihteh ka kihep kik kei leh ci in ka sumpuakteng Rev.Thang Khaw Pau te innnuai ah ka sel a, tuakhit teh Ka sungh te inn ah ka tai suhsuak hi. Ka sungh te na thonai lo ahihman in ka phongh a, kasungh pa, Pa Thang Dal kiangah a thu teng kagen hi.\nTuakhitteh Lophei khua taw lam gampa lak ah sun thapaai in ka om hi. Zingsang Nai 9 pawlciang ka sungh pa, Pa Thang Dal in zingAn hong puak hi. Khuazinteh Khuasak khua ka Nu Niang Khaw Kam inn ah ka paisuh a, zan thum tua ah ka giak hi. Ka nau Kam Thawn Nang pen Khuasak khua ah hausa mithum lak ah khat in na kihel a, a man U Kap aw lau ken, ken hongsel zo ning hong ci a, ka khamuang in nuamtak in ka ihmu thei hi. TuaHunpen January 6-8, 1994 kum a hihi.\nZan thum Khuasak ah kagiak khit ciang gampalak ton in Lophei ah kaciah to hi. Kainn ah Police te leh galkap thukan te tawh kakibing tuak namun uh ahihman in ka lungmuangzo nonlo in Ka nuphal pa, Pa Lian Za Khup inn ah zan nih ka lum hi. Ka tapa Dal Seen pen tuaHun in kum 9 cing nailoh deuh hi. Hong it lua mahmah in ka giakgiak na ah zan nih ka pata in kalum khawm uh hi. Lophei Pa Lian Za Khup inn ah ka lup uh pen January 9-10, 1994 kum a hihi.\nJanuary 11, 1994 kum, Nitak khuazin ciang Ka Zi-i naupa, Pa Thang Dal in Vangteh khuadong hongkha hi. Vangteh ah Pa Nang Dal te inn ah zin katung uh hi. Pa Nang Dal a Zi neih lai in keima i Letthat a hihi. Vangteh katun ciang kaVai teng kagen leh Vangteh AG te in Ks.600 lamkal ah na Annek nang ci-in sunsiah hongtun uh hi. Vangteh pan in TON SIM ah a pai-to suakding ka hihi. Lamkal pen lauhuai mahmah lai ahihman in, Police ten hongthei loh nang ci-in\nSengPi dimkhat, mehthuk hongpua sak uh a, Mehthuk lak ah, India sum 3.000 leh ka Photos pawlkhat kaguang sim hi.\nTuakhitteh Nidang in Malaysia puanten akici te, kilcihtak in akil khat ka teeng hi. KHA MAUH sia khat kakhu hi. Tua tengtawh Vangteh pan JANUARY 12, 1994 kum in TON SIM manawh in kapai uh hi. Vangteh pan Pa Nang Dal in lam hong hilhding in hong zui hi. Mehthuk Sengdim khat tawh Vangteh pan Tai 3 khawng ka paisuh uh hi. Tuakhitteh Saizang khuagei dong Tai 4 kiim kakah to uh hi. Saizang khuagei pen Gun dong kakum suh uh hi. Gun pan LAI TUI khuadong Tai 6 kahtoh cihtak in ka kahto leuleu uh hi.\nKeipen tuadan in a gamla Vangik pua ngeilo ka hihman in LAI TUI katun uh ciang tawllua in ka sih dektek phial hi. LAI TUI ah AG Pastor Sia Cing Pau inn ah zin ka tung uh hi. Zan khat bek taamding kacih uh hi ven tawilua kahihman in Zan 2 ka taam uh hi. Tua Zan 2 pen January 12-13, 1994 Ni a hihi. JANUARY 14, 1994 Ni in LAI TUI pan TON SIM zingsang khuavak maa thamtham in ka pai khiankhian uh hi. Tua leh LAI TUI khua ka khenphet uh teh Police te in KHAWL KHAWL hong cilian uh hi.\nPolice te-in koipan na huam hong ci uh hi. Police pen mi 2 hi uh a, khatpen Zomi Police hi a, khatpen Kawlmi Police a hihi. Kawl Police pa in banghiam napuak hong ci a, Kawlpau a thei lodan in KHA ZAN ka ci mualmual pong hi. Tua leh ka tonpih Pa Nang Dal in Mehthuk Pi lawh te khat dim a piak leh pai un hong cipah bilbel hi.\nTuapan lungdam takin ka pai uh hi. Tualeh TON SIM ma awh in ka pai toto uh laitak, khuavak tung in Police te LEN TANG pan mi 5 LAI TUI lam hong paisuh tawh ka kituak leuleu uh hi. Pa Nang Dal mahin Mehthuk Pi lawh dim khat apiakleh Pai un hong cihpah bilbel uh a, Topa hongkep na tawh Tiau guntui kakan thei ta uh hi. Ka lungdam dan ki gen thei lo hi. India lam tungta ka hih uh manin Kawl kumpi thuneih na hong om non lo ta hi.\nTuabangdan tawh TON SIM, JANUARY 14, 1994 Ni in katung uh hi. TON SIM katun ciang Kal 2 sung ka sidektak hi. Ahangpen lamkal ah tawl lua, lungkham lua ban ah TON SIM ka tun ciang ka Sum puak India Sum 3.000 teng Ka zanghgam kei-a, Satui dawn nuam mahmah napi ka leigam kei mawk hi. Ka tha beiteng kidim kik lomawk ahihman in kasi dektek hi. Tuateh kasum puak te ka zangh a Sa lei in satui kadawn hi. Ka dam zawdeuh Kal 2 ciang AI ZAWL ah BUS tawh ka pai hi.\nAI ZAWL ah Rev.Lal Zara ( AG Pastor ) te inn ah zin katung hi. Rev.Lal Zara pen Nidang in Tahan TAUNG PHI LA, AG church ah Pastor asemngei khat hi a, ka Vai teng kagen leh nasiatak in hong Welcome in a ta te tawh a kibang zah in hong it bawl hi.\nAI ZAWL katun khit SUNDAY ni in Rev.Lal Zara in Sun HUN PI ah Hun hong piapah hi. Kawlpau tawh Pasian thu kagen a, Rev.Lal Zara in Mizo pau tawh kam hong pheen sak hi. Tualeh ka upmawh hetlo pi-in FALAM te Nupi khat Pi Zingtee akici nu in a sum puak khempeuh hongpia in tam kasa lua peuhmah hi. A sum kasim leh India Sum 700 valdeuh a hihi. AI ZAWL ah HAKHA Christian Fellowship te FALAM Christian Fellowship te in ka thu a zak uh ciang a biakinn uh ah Hun zangh dingin hongsam uh a, Lovegift zong Pawlpi min tawh hi talah, mimal min tawh hi taleh hong pia ngei ngai uh hi. Topa tung leh hongpia mimalkiim tungah ka nuam mahmah hi.\nTuabangin AIZAWL ah kha 3 kaomkhit ciang KA YIN politician te khat in Sya Kãp aw Delhi ah pai in UNHCR te in Sum huhna hongpia dinghi hong ci hi. Tualeh Kei zong paiding in kakhentat pah hi.Topan lampi honghonsak zong hi ven SHIN te Politician KO THET NAUNG a kici pa in Delhi Dong hong tonpih a, lamsap khempeuh zong hongsih hi. Zintun nading zong hong vaihawm sak hi. DELHI ka tun Ni pen APRIL 5,1994 kum a hihi.\nAPRIL 6, 1994 Ni in DELHI, UNHCR zum ah Refugee status kaseu pah hi.Nai 2 sung Interview hongbawl uh hi. Ka zuau themzong kihel lo ahihman in REFUGEE dinmun taktak in hongsang pah uh a, Kha Khat in India Sum in 800 ta hong piaden uh hi. Kei zong tua Sum tawh Bangalore ah Master of Divinity Course kakah pan a, FEBRUARY 16,1996 kum in M.Dive Degree kangah hi.\n6. AI ZAWL AH SALOM AG PAWLPI A PIAN NA


timestamp: atn

url: =Guahtui tamluatna hangin Nepal leh India gamsung ah mi 90 val sikhin :: ZOMI DAILY\nposted on 29 July 2016 at 7:56 am Lomkholna: India, News, Sawltak, World\nNepal leh India gamsung ah tusungteng guahtui tamlua mahmah ahih manin tui khanggawp a, mi 90 val sikhin cih AFP News pan kiza hi. Huihpi leh guahpi kithuah in khuahun siagawp a, tuaban ah mencim Landslide zong omkawikawi ahih manin khuasung mite cimawhthei mahmah uhhi. Tuitamluatna hangin inn ah omthei nawnlo in, inn anusia ataikek zong mi Million nihbang phading ciliang hi.\nTutung khuahun siatna hangin Nepal gamsung pen huaisiadiak a, inn leh khuasung lei tuamtuam te kisiacip gawp cihi. Monday ni akipan hih buaina hangin asi pen mi 73 aphakhin hi a, Tuesday ni ciangin asi ki behlap toto leuleu hi ci’n Home Minister Deputy Spokesman khatin genkhia hi.\nCimawh dongtuak te Search & Rescue Team te’n huhpah ngeingai uh a, omnading aneilo te ompaktheih nading in belhbuk kibawlsak hi. Online ah aki khahkhia pawlkhat photo te ah tui tamlua mahmah ahih manin, pawlkhat a innsung ah omthei nawnlo uh a, inndawn sikkang tungah aki hotkhiatding a ngak in om uhhi.\nKathmandu pan nitumna lam aom ahi Pyuthan khuapen naksiat mahmahdiak a, inn sawmvalbang tui in taikhiagawp hi.\nKumsim Monsoon Rains ci’n khuapi guah hongzuk ciangin Nepal gam leh India gamsung ah tuiciim tungin mencim omden a, mi tampipi in sihlawh den uhhi.\nTukum pen kumdang sangin huaisia zawdiak hi. Banghanghiam cihleh Nepal gamsung ah 2015 kumsungin zinling nasialua ahih manin mi 9000 bangin sihlawh hi. Adamlai te innsia losia lakah belhtawmding akibawl belhbuk vive tawh omlai uh ahih manin, tuate tusung guahtui hongkhangawp ciangin taihkhiatnop samahmah mawk ahih manin, mi tampi cimawh in aom uh cih genkhia hi. ZD Sawltak #zomidaily\nPrevious: Libya ah galkapte kikaptuah, 19 si\nNext: Zomi 2 in US ah mawtaw Accident tawh hongnusia: Lasiam Tua Tuang leh Peter


url: =Isaiah 54 | Siantongluan\nTa a neilo, a ciing mi aw, lungdamin la sa in. Nausuak natna a thuak ngeilo mi aw, la sa khia in la, a gingin kiko in! Bang hang hiam cih leh a kinusia numei tate pen a kitenpih numeite tate sangin tamzaw ding hi, Topa in ci hi.\nNa bukmun khan in la, na tenna puanbukte kizalsak in. Cil bawl kei in. Na khaute sausak in la, na khetphimte khenkip in.\nBang hang hiam cih leh taklam leh veilamah nangmah kizeelin, na suanlekhakte in minam dangte leitang luah ding uh a, a kinusia khuapite mi tawh dimsak ding uh hi.\nLau kei in, maizumna na thuak kei ding hi. Cihna ding theiloin om kei in; maizumin nang hong kikoihlo ding hi. Bang hang hiam cih leh na khangno lai-in na zulhtatna leh na meigonna hangin hong kikonate na phawkkha nawn kei ding hi.\nBang hang hiam cih leh nangmah hong Bawlpa pen nang-a dingin na pasal bang hi ding a, ama min pen Vanglian Topa ahi hi. Israel-te Siangtho Pa pen nang hong honkhiapa hi a, amah pen leitung buppi Pasian a kici hi.\nKhangno lai-a zineih a kima, kinusia-in a dah mahmah zi a kisamkik bangin Topa in nang hong samkik hi, na Pasian in ci hi.\nTomno sung nang kong nusia pak a, ahih hangin hehpihna lianpi tawh nang kong lakik ding hi.\nHehluatna hangin tomno sung nang kiang panin ka maitang ka seel a, ahih hangin tawntung itna tawh nang kong hehpih kik ding hi, nangmah a hong honkhia Topa in ci hi.\nBang hang hiam cih leh hih pen kei-a dingin Noah hun mah tawh a kibang hi. Noah tuite leitungah hong pai nawnlo ding, ci-in ka kiciam mah bangin nang tungah heh nawnloin nang a hong tai nawnlo dingin ka kiciam hi.\nBang hang hiam cih leh mual liante kihemin, mual neute a kikhin zongin nang kiang panin ka itna kip paikhia ngeilo ding a, na nopsakna ding ka thuciamna kinlo ding hi, nang a hong hehpih Topa in ci hi.\n"Gimna a thuak, huihpi nawkgawp, hehnepna a ngahlo khuapi aw, en in, na suangte, suangvui hoih tawh ka ciang ding a, na bulpite suangmanpha tawh ka hih ding hi.\nNa khumdawnte suangmanpha tawh, na kulhkongpite suangsan tawh, na kulh khempeuh a manpha suang tawh ka bawl ding hi.\n"Topa in na tapate khempeuh hoihtakin hilh ding a, na tapate daupai mahmah ding uh hi.\nThuman leh thutang in nang hong thahatsak ding hi. Nenniamna tawh na kigamla ding a, nang na lau kei ding hi. Kihtakna tawh na kigamla ding a, nangma nai-ah tuate hong pailo ding hi.\nMi khatpeuh in note tawh kidona a piansak leh tua pen keima kiang pan hilo hi. Note tawh kidona a piangsak peuhmah note hangin puk ding uh hi.\n"En un, pum zapin ama kizatna ding ciatin a seek dingin hiam a bawl sikseekpa ka piangsak khin hi. A susia dingin a susia gawp theipa zong ka piangsak khin hi.\nNangmah dona dingin a kibawl hiam peuhmah mavang lo ding a, thukhenna sungah na langah a pang mi khempeuh na nialgawpzo ding hi. Hih thu pen Topa} nasemte gamhluah leh keima kiang panin amaute dikna a kilahna ahi hi, Topa in ci hi," a ci hi.


url: =North Korea in Missile sitna nei leuleu ~ TK Lian :: ZOMI DAILY\nNorth Korea in Missile sitna nei leuleu ~ TK Lian\nposted on 13 February 2017 at 7:20 am Lomkholna: Korea, News, Thangkhanlian, World\nFeb. 12, 2017: North Korea tu ni-in intermediate-range Musudan missile sitna (tests) nei a, a missile sit uh Rodong medium-range missile hilo in intermediate-range Musudan missile hi zaw hi ci-in South Korea galkap ten pulak uh hi.\nTu zingsangin North Korea in a North Pyongan vanleng phual (air base) panin missile sitna nei a, tai (miles) 300 a len’ khit zawh in Sea of Japan ah kia hi. South Korea ten hih missile kisit pen telcian lo uh a, Rodong medium-range missile hi ci-in pulak man uh hi.\n“North Korea in a missile sit pen a tui kizang a khal (solid fuel) hi a, intermediate-range Musudan ballistic missile kipuahphate hi-in, medium-range Rodong missile hilo hi,” ci-in South Korean Joint Chiefs of Staff (JCS) in ci hi ci-in Yonhap news agency in suaksak hi.\nMusudan pen ballistic missile nam khat hi a, 4,000 kilometers (about 2,500 miles) tan leng zo dinga kibawl ahi hi. Rodong missile pen 1,000 kilometers (over 600 miles) val bek leng zo hi.\nNorth Korea in a beisa khate missiles a hun khop sitna na nei uh a, tuate lakah September kha-in zong nuclear galvan a sitte lak-a a hat pen a sit manin a gam kiimte leh leitunga gam tuamtuam ten mawhpaih ngeingai uh hi. Source: Sputnik/ Thang Khan Lian\nPrevious: GZA pan Zomi Nam Ni 2017 tawh kisai taangkona\nNext: Switzerland ah Far Right te’n gambeelte dalding cih atangkopih manun gammi hihnavai Vote khiatna kinei ~ TK Lian\nI kulhpi ciang kik ni ~ Job Thawngno\nKa muhpak US Gamthu pawlkhat – 40\nZomi Siamsin Kipawlna panin ZRA vaitawh kisai Thukin Tangkona


url: =Biakna makai siate upate kithuah diamdiamin na semkhawm, vai hawmkhawm liailiai dihve ni ~ Hang Cin Hau :: ZOMI DAILY\nposted on 10 September 2018 at 4:42 pm Lomkholna: Article, Hangcinhau, Leadership\nTu hun pen biakna siate gamdang ah anak paitheih mahmah hun hiding hi. Ei gam ah pawl tuamtuam ihih hang in ih tun’na gamte ah siate pawlpi tuamtuam ah kisam in thu kihilhsak hi. Zomite lak ah paikawikawi-in Pasian thu hilhkha, apaina pawlpite’n zong tha ngahin lungdam uh hi. U.S a om pawlpite in siate na muaksiam uh hi. Mailam hunte ah siate’ zinna hang in pawlpi tuamtuamte kimaingapna sepkhopsiamna kipawlkophsiamna hong piangsak mahmah ding hi. Tu ciangciang cihphial ding Zogam ah siate in ei pawlpi sung mah bek ah thu kigenzaw hi. Siate mahmah zong KHA thu, pumpi taksa a ding khantohna tampi ngahding uh hi.\nPawlpi tuamtuamte kibatna kinaina tamzaw tham hi\nNipi, nilai, nitak biakinn kikhawm, thungen, sumpi khia, lasa, tu, Laisiangtho sim, antang, khukdin, din’sa, tutsa ih zatdan kibang hi. Siate in thu hilh, thapiakna, taina, hehnepna, huhna zatzia tamzaw kibang hi. Ahi zongin ei pawlpi ciat in adang te tawh doctrine kibatlohna hilhhilh in kisinsaksak hihang. Ih kibatnate kihilhhilh hetlo zaw hi. Ih kibatnate kihilhlo ihih man in pawldangte ih muhzia khat ompah hi. Muhna zakna theihna kawtoina munte ah, mundang ah va kikhop ding khamthei hi hang. Ih kibatlohna te ikihilh ciang ikibatnate zong kihilh huai kitheihsak huai hi.\nIh kibat hetlohna upna guipi neiciat hi hang\nKibat hetloh man in pawlpi tuamciat zong ihi pah hi. Ih tang kikhop tinten mah ding zong kisam hi.\nPasian upna thu hang-aa bawlsiatna gamte ah\nPawlpi vai hilo zawin, Pasian upna Topa Zeisu upna hang hi pen hi. Pawlpi tuamtuam pan thuakna, bawlsiatna, matna, a mimal in tam mahmah hi. Ih thuakna pen pawlpi hang hilo in, Pasian um in Zeisu honpa leh gumpa in ihsan hang ahi hi. Muhtheih pawlpi ih kibatloh hang in KHA gam sung ah ih tunkhoppih ding mi tampi om hi.\nChristian kipawlkhop siam a kulna, akisapna om hi\nGambup a ding kisap hun in thu ngetkhopna, antanna, sepding thulian, laisiangtho teina, labu bawlna, deihna lahkhopna, deihlohna lahna, vailian thulian te ah mimal khat guak leh pawlpi khat guak in kisem kibawl kinialzo lo, sepkhop, nialkhop, dokhop akul hun omthei hi.\nTuhun in Khalkha ah Christian University kipan in phuat ding a hanciam uh ahi hi. Kipawlkhop aa sep ding ahi hi. Ngiimin sempeuh lehang piangpiang lel hi. Tedim lam Zomi Christian makaite in vailian ngiim bang peuhmah nei ihihiam?\nIkipawl siamlohna ahang\nPaunak 14:20 Na ahoih a semte mite in muangin zahtak aa asia gamtatna in khialhna lianpi ahi hi.\nEi Tedim lam Zomite lak ah nautang mi tampi phattuampih ding akisem, kivaihawm, a thupi nalian ih gengen ding nei nailo ihi hi. Ih sepsate lak ah ei pawlpi sung ciang ding bek enin sem hi hang. Angsung ding huaihamna tamsaklua ihih man in Makai dingte muang zolo ihi hi. Kipawlkhawm aa akisemsate nekgukin beisak maimangsak dikdek hi hang. Na lian a thupi a haksa semding makai, a thuman, a thukhual, nautang lam ah pangin ahehpih adeihsak lutang Makai kisam ihihi.\nMakai muanhuai ineih leh ikisap naliante kineizo ding\nTu hun in ih kumpite Democracy tawh akalsuan suan uh hita hi. Pawl makaite siam peuh leh isep ivaihawm theih ding vive hong hi pianta hi. Makaite in ih pawlpi mipite bang kisam hiam cih ngaihsutna ki kupkup kul hi. Kipawlsiam in vaihawm in semhuan thei hi lehang mipite kisapte-\n(1) Biakna lam lokho lam sinna colleg. Bang hang? Zomite 70-80% bang lo khawh nasem hi in leitang awng tam mahmah lai hi.\n(2) Biakna lam makaih Boarder ih kisam mahmah hi. Bang hang? Gamsung khuate pan sang kah naupangte innsap tamlua. Naupangte holimpih, kikuppih aa ngeina (discipline) tawh ukin makaih kul, hizo hi leh numei pasal boarder tuam neih ding hoih hi.\n(3) Biakna zato, itna deihsakna a om zato Zomite kisam mahmah hi hang. US ah mipi’ ading zato te kicing hi napi in biakna zato akimawk ngahna, mizawngte kepzawh bawlzawh nading biakna zato nei uh aa kei nangawn ka va kibawlkha hi. Tavuan, vaipuak neihna bek tawh akisem te ah nautang a niamlam ki hehpih huai hi.\n(4) Khutsiam sinna sang neih ding ikisam hi. Gtn. Nidang Mandalay a RC Laphon sang dan kisam mahmah hi hang. Sang man ciang ih sin siamna te zangh in nuntakna ding a zattheih pah namte.\n(5) Biakna makaih pilna sinna sang (College) kisam mahmah hi. Nitumna lam gamte ah Christian University tam nei mahmah uh hi. Zotate pil ding ih ut leh phuat theih hun hita, Zogam ah sang gina taktak neilo hi hang.\nHun beisa ah sia upa makaite a ding bek genin kivaihawm aa, pawlpi mipite phattuampih ding te kisem kivaihawmlo hi. Ih septheih sepzawh ding kikum le hang tampi om hi. Pawlpi tuamtuamte kipawlhuan in naliante isepkulta hi. Kipawlsiamloh tawh na lian a thupite kinei zolo ding hi. Tangtat, aituam vaite zangh non kei ni. Pawlpi mite bulphuhin sem siamni!\nBiakna sung ah Zopau, Zolai, Zongeina zatzia ikoihzia\nKawlgam Vaigam ituntunna ah itun’na a phual mitamte pau, lai bekbek zangh hi hang. Zogam pan ihpuaksuak Zo laisiangtho, Zo labu zangh nonlo in, namdangte pau zanghin pasianthu atheihna ding uh Kawlpau Kawl laisiangtho Kawl labu zangh mahmah hi hang. Zogam pan biakna thu kizakna laite siate upate mahmah in zong don khollo, simlo in koihdak uh hi. Zongeina theih leh zat nei nonlo uh hi. Innsung ah nute pate na ngawn in siamtumlo pipi Kawlpau mah zangh uh hi. Biakinn ah thuhilhna lasakna Kawl vive zanghzaw uh hi. Zogam pan a pai meltheihte tawh kamphen zangh in kiho tanghtangh bilbel hihang. Zoniik Zopuan azangh tawm mahmah hi. Ahi zelzel pian teng mah pilsa teisa in pakta zaw hi hang. Hihte pen namdang te in Pasian thu thei in a upna ding uh deihna ahi hi.\nBiakna sung ah makaite\nZomite omna tenna mah ah makai sem in khasum sang in Pasian nasem ihihi. Namdangte lak ah sem in kha sum sang Zomite 5% ih om hetkei ding hi. Ih khasum sanna ih nuntakna pen eimite omna hang hilua hi. Ih mai a paisa makaite in Zogam makaih in kipawlna lian pen ZBC Zomi Baptist Convention na phuan uh hi. A nungthuap makaite in dal zolo, hu zolo, kem zolo, in beisak hi hang. Nung le mai theisa te in na sa in pammaih sa mahmah hi hang. Makaite in lah gam dang ah hong lalsan hong taisanta uh hi.\nMakai sia upate Zopau Zolai thupisa gumzo na kisa uh hiam\nPawlpimi te in Zo laisaingtho Zo labu zangh nonlo Zopau innsung nangawn ah kizanghlo mai ta hi. Abeisa kum 100 lai in Dr. Cope Tedim sangmangpa hong bawlsak Zolai, Zo laisiangtho, Zo labu, biakna thu kizakna akihawm laite siate upate in manpha salo, zanghlo, dakkoih khin hilo ihi hiam? Kuama suksiat hetloh pi in beisak leuleu ding himai ihi hiam? Pasian in Zomi ding a hong piansak teltuamte ihihna mangngilh kha ihi tam? Pasian thu itheihsak ihilhnopna thupi sa mahmah ing. Ahi zong in ei a te ibeisak liang ding pen pammaihlua, ngaihsut huailua thupisim huailua sa ingh.\nUS a om pawlpite’ zatzia\nPawlpi sung ah Zo labu kizanghlo cihtheih hita hi. Zo laisiangtho kizanghtei a mikang Laisiangtho tawh simkakkak uh h. Atun’ zawh uh kum 7 – 10 sung in a tate uh Zopau pauthei nonlo uh hi. Nu leh pa te mikang pau theilo 90% hiding hi. Nu leh pa mikang pau theite in mikang pau tawh hopih uh a inn sung na ngawn ah Zopau ki gumh hetlo hi. La tomno te Zo la kisa bilbel hi. Thu hilhna ah mikang pau helhel zanghzangh uh hi. Siate makaite theih kholloh pau zangh ziahziahte thupi sa in pakta zaw hi hang.\nPil tektek le hang ih mi, ih gam, ih lai, ihpau, ih ngeina mah ki-it kici napi\nPil taktak sam napi hang in Tedimlam Zomite tuaci hetlo ihi diam? Zopau ciktak, cingtakin a genthei sia tawm mahmah hang. Kei ma batkhak ka zakkhak thugente lak ah sia Kam Khaw Thang, Sia ST Hau Go, Sia Gin En Cin, Sia Hau Lian Kham, sia Pau Lian Mang te in Zopau ciktak cingtak in namdang pau helhetlo in thu genthei uh hi. Thugente, atamzaw in, a taktak in a gennop uh namdang pau hel kei leh a genthei nonlo ihi hi.\nBiakna makaite kikum khawm diamdiam, kithuah khawm liailiai in isepkhop theih dingte sem ve ni. Biakna sung ah Pasian nasep khasum sanna nei in Zopau Zolai tawh thugen biakna siate in ih Zopau ih Zolai ih it diak ding hi na sa uh hiam? Zo laisiangtho Zo labu ih neih man in Pasian thu 70-80% bang in a umthei ihi hi. Zo laisiangtho Zo labu biakna lai Zolai te beisak le hang Pasian thu ih upna ih theihna nak kiam mahmah zo ding hi. Ih Zopau Zolai a it ding biakna pawlpite hihang. Dr. Cope hong bawlsak Zolai pammaih isa hiam? Puahkhawm, zuunkhawm, hukhawm, dalkhawm, kemkhawm ve ni. Kumpite in zong thupi sa ahih man in Sagaing Ywathitkyi Theihpan Kyang ah sinsak kemsak in hilh uh hi. Diamdiam ve ni liailiai ve ni. Ih kibatna te zong zatsiam theihsiam na ding in hilhhilh gengen ve ni!\nLiailiai diamdiam thei le hang iseptheih ding ineih zawh ding tamlua. Zang ni hong suah ding bek a ngak hi.\n195 Myoma, Tedim\n(1/8/2018,4:00 PM @ Tulsa)\nPrevious: Nainganzi Ciamnuih ~ Zomi Quavadis\nNext: Na thungetna leh vantung mite ~ Tdkhen\nPum Khan Kham Ngaihte says\nThu pi mah mah,hoih mah mah ei.Ei Zomi ten ih cin pah ih zuih pah ih sep pah ding hi ta hi.


url: =Taiwan gamsung aom Restaurant khatpan Gas bung puakkham in mi 1 si, 14 liam :: ZOMI DAILY\nposted on 18 July 2017 at 9:07 pm Lomkholna: News, Sawltak, Taiwan, World\nTaiwan gamsung aom ansai “Restaurant” khat puakkham ahih manin mi 1 si in adangzong mi 14 liam cih CNA pan kiza hi. Tuni Tuesday ni in Taiwan, Taichung’s Feng Chia business district sung aom Restaurant khatpan apuakkham ahihi.\nLocal Media te genkhiatna ah hih Restaurant apuakkhap laitak in ansai sungah sun an “Lunchtime” ahih manin anne in Customers pawlkhat aom laitak cihi.\nTaiwan News te genkhiatna ah aliam lakah pawlkhatpen sangnaupang hiding in ki ummawh a, hih Restaurant ah honglutlian ahih keileh angak in akigualh laitak uh hiding cihi.\nFirefighters te’n meikuangteng aphelhkhit uhciangin Restaurant ii dawlnihna “Second floor” sualtung ah numeikhat ii aluanghawm mukhia uhhi ci’n Central News Agency te’n genkhia uhhi.\nTaiwan News te genkhiatna ah sun 12:22pm hunpawl in Xitun District sung aom Restaurant khatpan in apuakkham tamveipi kiza hi ci’n genkhia uhhi. Meikuang in tua Restaurant akattum banah ageinai akizom aom puanzuakna Clothing Store khatzong meikang lawhphei cihi. Tuapanin Ramen Shop leh Curry Place tezong lawhpheisuak cihi.\nMeikuang hangin inn “Households” akigawm in 6 bang meikang a, hih apuakkhap kipatna akikan ciangin inndawl khatna “First floor” aom Gas bung panin apuakkham hiding hi ci’n Local Police te’n genkhia hi. Gas Cylinder panin kehkhia in, apuakkham cimawk hi.\nAliam te lakah numei naupaai laitak khatzong kihel ci a, tuanu pen kum 35 gualpawl kici hi. Tuaban ah adang aliam mi 6 tepen Feng Chia University panin sangnaupang anne dingin apai te kici hi. Adangzong pasal 2 tezong meikanggawp in 80% bang apumpi uh meikanggawp cihi.\nMeikuang aphelhding in Fire Engine akigawm in 23 leh meiphelh Firefighters mi 69 te’n meikuang phelhsiangthei uhhi. Hih meikatna hangin asiateng akituat ciangin US$49,400 bang kangtumding kici hi.\nFeng Chia District kici vengsungpen 1963 kumin akiphuankhia hi a, Taichung sungah agolpen leh anopcipen, aminthangpen Night Market khat ahihi. Gas bung puakkham cih thuthang pen kizathei zelzel hi. Sawltak #zomidaily\nPrevious: Naupangno kum 4 khat innsangdawn panin akiasuak madeuh in ki honkhia\nNext: Singapore nupakopkhat apasal in avan laih ahih manin akiteenna kiphiatsak


url: =Numei te pheituam ding abawl masa Coco Chanel :: ZOMI DAILY\nposted on 21 December 2018 at 10:30 pm Lomkholna: News, Siamsin\nNumei te pheituam ding abawl masa Coco Chanel: (1883-1971) tangthu\nCoco Chanel minthanna leuleu pen silh leh ten, puan zepdan, paunkhuidan style tuamtuam te tawh a minthang a hihi. Leitung galpi khatna kipat 1920 kimpawl ciangciang pen numei te puansilh peuhmah zattangzang lo hi.\nA ma suahkum pen 1883 kum hidingin ki ummawh hi. A ma nuntakna pen zawnna cihmawhna tampi sungpan hong paing a hihi. Kum 12 a phak in a nu in sihsan lailai hi. Nasep tuamtuam sem kawikawi aa kum 18 a phak in lasak kipan hi. Ahizongin lasak siamlo aa a lasak tawh nalianpi pianglo ding cih kithei hi.\n1913 kum in a lawmte huhna tawh puanzuakna sai neukhat hong kipan leuleu hi. Sai zuak lam ah kiva zaw aa Galpi khatna sungah mihau pian khat kici thei ta hi. 1919 kum in Paris khua aa a ma neihngiat puanzuakna sai kician mahmah khat hong nei hi.\n1920 kum kiimpawl pen numei te a’dingin kikhelna tampi a pian hun a hihi. Mee kitelna ah meepiak theihna, zum ah thuneihtheihna, lungpho na neihtheihna cihbang a hizongin a khantoh hun a hihi. Tua thute tawh kizom in puansilh nikten lam pan in zongh a khangto hong kipan hi. Silh le ten bek hilo in sumbawm, puankilh, pum tung kizepna tuamtuam te dongin a mabawlte leitungbup ah kizel aa mihau te diakdiak bangin ki tuhbawl liang uh hi.\nGalpi nihna hong pian ciangin German te in Paris hong zo uh a hihmanin a puanbawlna ah nasem mi 3000 valbangin nasep suplawh aa a ma nasepzongh hong khawlpianta hi. Kum 87 a phak 1971 kum January ni 10 ni in si hi. Hih Coco Chanel in a nuntaksung pasal neilo hi ci in kiciamteh hi.\nA mahangin tu ni in leitungbupah numei te in tangzangtak in gamtat ziauziau theih nading pheituam leh ten theih tuamtuam hong nei uh a hihi. Tua a hihmanin leitung a kikhelsak numei thupi khat in kiciamteh hi.\n(Numei pheituam a zangkhempeuh in Coco Chanel tung Lungdamkohna lim tawh na Share un) Siamsin Library\nPrevious: A khanghamsate’ deihzia, donzia kepzia ding\nNext: Numei te kidop ding (a diakdiak numei no te)\nKa khangno pihte thapiakna ~ Lia Niangboih\nKhristianna leh naupang te ~ T. Sawm Lian\nChina Petrol Station khatah mei akihal laitak hanciam in aphelh tantan nasem te kipahtawi\nBrazil gamsung ah Minister asemngei khatpa innsungpan sumbekbek US$16 Million kimu\nKawlgam president U thein sein leh mangpite zogam ah zin


url: =Christian nuntakna ah a kisam picinna (Growth) ~ Suangh Dal :: ZOMI DAILY\nposted on 2 June 2015 at 2:55 am Lomkholna: Article, Biakna, SuanghDal\nThupatna – Mihing nuntakna ah zong khanna kisam hi. Khan theih lohna pen a lunghihmawh huai le a kidot huai thuphamawh khat hi ding hi. Humpi sanghang in zong ganhing a khangcing nai lo nawine laite le a zawngkhal a thanemte mat masak nek masakin nei ziauziau hi. Tua mah bangin Christian nuntakna ah zong a khangcing thei lote pen bawlsiatna tuak leh puk pahin thuhilhsya maan lote adingin mat nop mahmah uh hi.\nKhangcin theihloh nadingin ih puk theihna ahangte\nHih puktheihnate pen Hebrews 5: 11 – 6:3 sung teng sim lehang kimu thei hi.\n(a) Theihna tualniam (Low Understanding): Kha lam ah tha zawngkhal mite in Lai Siangtho sin ding sim ding hunte ah zia nei mahmah uh a, vai hamsa sa mahmah uh ahih manin a theihna uh tualniam mahmah hi. Theihna tual niam le picinna om thei lo hi.\n(b) Mangngilhbaihna (Forgetfulness): Mangngilh pahpah ih hih manin tatsat loin ih mangngilhloh nadingin Lai Siangtho ih simsim (reading), ih sinsin (bible study) kul hi. Ih Christian upna ih nuntakpih ding kimangngilh pahpah ahih manin ih mangngilh loh nadingin Lai Siangtho simin thu ih nget den kul hi.\n(c) Ankam lim lohna (Poor appetite): Ih kha ankam hong limlo sak thei thu pen Topa ih it zawh lohna le leitung nate ih it luatna thute hang ahi hi. Mihing nuntakna sungah zong lup hunin lum lo, thawh hun in tho lo, tui dawn hun, an nek hunte ih pelhpelh ciangin ankam limna kimansuahin damlohna piang thei hi.\n(d) Gamtat ngei lohna (Lack of exercise): Ih upna gamtang sak ngei kei lehang (ahkl) ih upna hong kisin ngei keileh thuakzawhna ih nei zo kei ding hi. Gamtang kei lehang kicidam lo zawa, kizang ngei kei lehang kithadah hi. Tem pen tat lehang hiam semsem hi. Kitaat loin a om thu-ummi pen kha lamah hiam thei lo, khangcing thei lo ding hi.\nKhangcin theih nading (Remedy)\n(a) Thu-ummite ih khangcin ih picin theih nadingin bangmahin a kimang lo nasepnate nusiat ding le a naupangvai thute nusia-in a thuthuk zawte ngaihsutin neih kul hi. Thu-ummi khat ii a nisim nuntakna pen Khrih sungah khangcin ding picin ding a phamawh ahi hi (Eph. 4:13,15: 2 Pet.3:17-18; 1 John 3:2).\n(b) Khangcinna picinna pen mihing hoihna idea tuamtuam le thatang hanciam zawh thu tawh zong piang khin lo hi. Pasian kammal Lai Siangtho thalawp takin simna zakna tungtawnin Kha Siangtho in thu-ummite a hehpihna thupha tawh hong mainawtpihna hang hi zaw hi (Sawltak 2: 41-42). Sim kul, sin kul, zak kul, nget kul cihte hi zaw hi.\nIh Christian nuntakna ah khangcin ding thu pen teel ding thu hi nawn lo hi. Thuhilhna pawlkhat ah pianthak zawh gupna tawh kisai ah kitan nawn lo ahih manin ih nisim Christian nuntakna ah ih gamtat siantho na zahzah leitung thupha tawh a kisai bek hita cih bangin hilh mawkmawk uh hi. A taktakin ci lehang siantho loh, khangcin loh, picin loh a phamawh ahi hi (Spiritual maturity is not an option). Ih pianthak khit ih Christian nuntakna ah khangcinna, gamtat hoihna, hanciamna, picinna, nuntak siangthona cihte pen leitung thupha ngah nading cih bang bek hi loin thu-ummi taktak ih hihna a lak tetti ding hizaw hi.\nA upna ah a kho mite le upna sungah khamiitna tawh a khangcing mite bekin tawntung tawldamna mu ding uh hi. Lai Siangtho sungah “nuntak siangtho lo tawh kuamah in Topa mu zo lo ding ahih manin nuntak siangtho na nungta un” na ci hi (Heb. 12: 14). Pawlkhatte leuleu in pianthak khit a nuntak siantho zawhna pen gup ngah theih nadingin thalawh a kul bulpite bangin gen kilkel leuleu mawk uh hi.\nA taktakin ci lehang pianthakna maan tawh ih ngahsa gupna pen tua ih nisim Christian nuntak, gamtat, sianthona ah a kinga cih bang hizaw lo leuleu-in gup ngah taktak maw taktak lo singkung a gahin a kitheih nading tetti hi zaw hi (The evidences are not the cause). Kha Siangtho gah ahihkeileh Christian hihna taktak a lak tetti a nei lo mite pen a patcil pek panin a piangthak taktak ngei vet lo uh hi kha ding hi.\nTua ahih manin Kha lam khangcin theihlohna pen leitung thupha taan nading ciang bek hilo zawin tua bang mipa a patcilin Pasian’ ta cihna a ngahtaktak lo ahihna a kilang sak tetti ding hi zaw hi (Lack of Spiritual growth may be proof that such a person was never a true child of God). Singkung a gahin kithei a cih mah bangin thu-ummite’ nuntakna ah khangcin loh a phamawh gah loh a phamawh ahi hi. Tua phatmawhna thu pen teel ding thu hi loin, taktak maw taktak lo a lakkhia dingin a kisam thu hi zaw hi.\nKhalam picinna ih cih pen Pasian’ hehpihna tung bekah a kinga hi a, tua pen Kha Siangtho tungtawnin ahong piang ahi hi. A hawmpi-in a om nuntakna ah picinna piang thei lo ahih manin thu-ummite khalam khangcin theih nadingin a kisam Kha Siangtho letsongte ih zat ding thupi mahmah hi. Ih nisim Christian nuntakna ah a kisam zuihna pen thalawhna tawh kisai thu hi nawn lo zawin a kipsak tetti tawh a kisai ahihna thu lianzaw ta hi. Evan. Suang Dal\nPrevious: Upna leh Kei Updan Kikeelki ~ Rev. Fr. Damian Dal\nNext: Bang namte hiam i zuihzuih\nJapan Gal Sung Dawi Havang Kal Pan – 3\nYangon thuthang: inn kicim, hotel meikang, gamdangsum tawh kiman\nZomi America atung masa pen kua? ~ Sia Pau Khai\nMawhna ah ih puk ciang


url: =Global Buanli Family: Tulaai Leitung Thuthang Tuamtuam Updates April 1, 2014\nTulaai Leitung Thuthang Tuamtuam Updates April 1, 2014\n· Zogam Mualbeem khua ah mikisim natawh kisai in Khalkha MP khat thupiaknatawh mi adangkuamah luutsaklo in Khuazangbup in Chin kiciding in thukim uh cih kiza ahihman in poi mahmah kisa hi. Ahizong in mimal bel tamlua samkei . Asinkham huai khia mahmah khat ah bel Zomi it ing ci a a awngbaba Dr Do Sian Thang Th.D ( Falam Zomi Theological College Siapi luui ) in zong Chin kici citizen hi. Akiza sawn hi in manthei manlo thei maw\n· Yangon Khuapi sung a om Myanmar Peace Center zumpi ah April ni 5-6 sung kibawlding Kawlgambup kilemna a zatding thukhunpi bawlna ah kakah ding uhhi ci in O minam kipawlna UWSA te in April 1, 2014 ni in taangkokhia uhhi.\n· Malaysia vanleng mangtawh kisai in Malaysia Prime Minister Najib Razak Australia gam April 1, 2014 ni in paita hi. Hih vanleeng mangtawh kisai in India tuipi sung ah athem tampi kimu himah leh Malaysia vanleeng hitaktak hi cihtheih nading muhtheih bangmah neinaai lo uhhi. March 31 nipan kipan Gaalvanleeng 9 tawh atung teng ah leeng in Australia Tembawpi Tuitung ah laam a US tuisungluut Tembaw in azon hang muzolo uha, April 1, 2014 ni in Gaalvan leeng 10 tawh azon uhhang muzo tuan naailo uhhi. Sawt laaiding ci in gen uhhi. UK te Tuisung tum Tembaw zong huhtheih aomkhaak leh ci in India tuipi April 1, 2014 ni in tungta hi.\n· US-South Korea-Japan te North Korea tawh kisai thukikup na aneih na hang leh US-South Korea gamnih gaaldo kisinkhopna aneihna uh hang in North Korea te omthei mahmah lo uha, Tuma Kaal2 pan Thaupi tuamtuam alotlot uhhang adangten paupih meello ahihman in March 31 ni in Nasia tak in South Korea huang tuipi sung thaupi tawh kaap uh ahihman in South Korea ten zong saklam te lotsuk zahlian mah lotto kik uha langnih thautang kikheek ngekngek uhhi.\n· Obama Care tawh kisai in mipi in 2015 kum liau ding lau mahmah uh ahihman in March 31 munkheempeuh ah nasiatak in kiluut ziahziah ahihman in Obama I goal ahi 7million gualzo tak in cing hi ci in White House te in April 1, 2014 ni in taangkokhia uhhi.\n· Kha 6 bek akisam laai Iraq gam kiteelpi ading April 1 nipan Party tuamtuam leh Makaai te in mipitung ah Meesuai na , kitaangkona kipan ziahziah ta uhhi. Hih kiteelna pi ah Parliament tutna 328 kituhding uh ahihi.


url: =Zomi Siama khat thautawh ki kaplum :: ZOMI DAILY\nposted on 18 November 2019 at 9:46 pm Lomkholna: News, Zomi\nZan nitak nai 9:30 pm kim in Syamah Dim Lun Mang pen Meitei te khat in thautawh hongkaplup sak nahang in ihdahmahmah hi. Syamahnu pen Khaikam myo a teng hi a, Khaikam AG pawlpi mi hi in, kum 27 nungaklai hi in (Kim Do Lian) le Pi Man Thian Dim te` tanu ahihi. Tonzaang gam, Haiciin kuam Tuivial zaang (inn 14 kim apha) khua ah sangsia sem khat ahihi.\nAsihna ahang ihkan ciang in\nMisi nu Syamah Lun in asihni zingsang nai 10 Am kim facebook ah athugen te ih et ciang ki mu thei hi.\nAgen na ah “zanni tak in a inn vengpa (mi thatpa) Zukham in zantha pai la ngaihmahmah in hong ahihman ki ihmu theilo hi. Vapai in na la hon uh ginglua khiam un kacih pen, bang mah hingdon pahlo napi, kaciah khitteh kitom keei, azikiang ah amahtawh bangkisai ahia naci. Keizong hausa pa vaphong in kagen leh Syamah Lun aw tuzan nathuakphot in zingteh vagen ci hongci” cih ciang thu ahihi.\nHih atunga Syamah nu thusuah ih et ciang in Meitei pa pen zukham in, kim leh pam athudon vetlo ahihna kilang hi. Bektham lo Syamah Lun in Zukham in Vengte ihmu theilo liang in Gingtak in La ahon avakhohna pen alungkim hetlo cih kimu thei hi.\nMeitei mithat pa pen Vinod (or) Binod (kum 40 kiim) Behiang ah omngei in tua lai ah zi 2 neingei ci hi. Azi masa si in azi nihna tawh aneih atanu keng in Tuivial Zang ah om hi. Tuivial Zang te Nu Cing Hau Kim tawh akiten laitak ahi hi. Ta pasal 3 nei uh hi.\nMeitei mithat pa in Tamveipi thautawh kapin, tua hunlaitak in Sangnau pang nih zong akiang ah om ci hi. Syamah nu in anuntakna abeilawh banah sangnaupang nih te lungsim zong kisiasak laiding cih ihngaihsutteh ihdahna kithuap mahmah hi.\nSyamah Lun a kaplup khit ciang in Behiang lam ah taito kici hi. Aluang pen tuzing in Tonzang zatopi ah siavuan te’n a et khit ciang in Kawlpi kipuaksuk aa, Zumvai kisam omlai ci ahihman Tonzaang ah kileh puak kik a, banghun Khaikam tungkikding kitheinailo hi. Alemleh ZTV pa LIVE hong khahlainung… Zomi Post\nPrevious: ZAM Thupuak :: 17 Nov 19 (ZSM laibu ki ngahta)\nNext: Nuntakna tawh lamhilh numei manpha Siamahnu


url: =Aug. 14, 2021 ~ MUC\nAdmin 3:07:00 PM Articles, Offertory Reading Zomi\nJames leh Ellen White in Pasian A Masak Manun\nJames leh Ellen White in khangno mahmah lai uh a, na khempeuhah Pasian masak uh hi. Tua bangin na khempeuhah Pasian a masakna hangun gentheihna tampi tuak uh a, ahi zongin nungkik lo uh hi. Amaute nunzia panin i nuntakpih ding bang thu a om hiam?\nJames White in 1843 kumin tuiphum theihna kipia hi. Tua laitakin Kumkikna a lamen thu-um mi 1000 valbang pha uh hi. 1844 kum ciangin Jesuh hong kumkik ding hi, ci-in thu hilh kawikawi uh hi.\nEllen in a naupaanlai-in liamna khat tuak ngei hi. A innkuan in ngeina sangin Lai Siangtho thuman up ding ngaihsun zaw uh hi. Ellen White-te innkuan in Pasian masak ahih manin khua sung panin hawlkhiat thuak uh hi. James leh Ellen in October 22, 1844 kum lungkiatpi khit 1846 kumin kiteeng uh hi. White in Pasian a masakna hangin kum 6 sung inn nei lo uh hi. A nu le pa, a lawmte inn ah giak uh hi.\nNovember 1848 kum ciangin Ellen White tungah mangmuhna khat kilaak a, tua thu James in lai tawh hawmkhia pah hi. Tua hunlai-in laihawm in sum tam bei mahmah hi. Ahi zongin na dangdangte sangin Pasian a masak zawkna uh hangin laihawm hanciam uh hi.\n1849 kum kipat ciangin James in laihawm khat nei a, “ Tulai Thuman” cih minvawh hi. 1850 kum ciangin Review and Herald min tawh laih uh hi. Mi tawmno khat ahih hangun Lai Siangtho limtak kantel uh hi. 1863 kum ciangin General Conference of Seventhday Adventists zumpi kipan uh hi.\nJames White in na khempeuhah Pasian masak hi. Tan 10 kah lo ahih hangin journal 4 bang hawmkhia a, laibawlna inn nih leh college khat pankhia hi. Tu-in Andrews University hi. Amah in kipawlna pankhia a, pawlpi makai banah Pasian phatna labu zong bawl hi. A hun awng ngah sungin inn mun zuaksak nasep semin, nursery nei-in, la tung tuangin Texas Ellen White in muhkholhna tampi nei-in Lai Siangtho simna leh Adventist Pawlpi khantoh nading geel hi. Tua bangi nasep a lawhcin nadingin kipiakkhiatna kisam hi. A tate nih in a nusiat hangin James leh Ellen White in a nasep uh nusia lo hi.\nJames leh Ellen White in na khempeuhah Pasian masak tawntung uh hi. Tua dingin kipiakkhiat kisam hi. Amaute in ei tha hong gua hi. Jesuh in eite a hong hotkhiat nadingin na khempeuh nusia hi. Ama hong itna in Amah masak dingin hongkai hi.


url: =China in asawtlo in vanleng puakna tembaw 3 neiding ~ TK Lian :: ZOMI DAILY\nposted on 7 January 2017 at 7:51 pm UTC+9:30 Lomkholna: China, News, Thangkhanlian, World\nJan. 7, 2017 : China in mailam hunah a sawt loin vanleng puakna teembaw “aircraft carrier” kici nei ta ding hi ci-in naval expert in gen hi ci-in Communist Party of China (CPC) in pulak hi. Military expert Liang Fang in China galkap ten a beisa kum sawm lai sangin galdo theihna ding nakpi takin neih beh ta hi ci hi. China in tu lianin aircraft carrier khat bek nei pan a, tua zong Ukraine gamte aa Varyag kici a lei uh hi a, Liaoning ci-in a min laih uh ahi hi.\nChina in tu lai takin aircraft carrier a nihna ding nasia takin a bawl laitak hi a, a sawt loin mai hun ciangin Chinese Navy ten aircraft carrier a thumna nei ta ding hi ci-in People’s Liberation Army (PLA) tawh kizopna a nei website in pulak hi.\nMr. Liang in tu lianin China in a neih Liaoning aircraft carrier pen USte neihte bangin vangik a puak zawh zah nakpi takin a kikhiat hangin muanhuai mahmah veve a, US in a neihte (US in leitungah haupen a, 67 tak nei hi) pen US Navy Super Hornet, F-35C leh carrier-borne fighters kici vanlengte a bawh ciangin haksatna tampi tuak den in, thakhauhna (stamina) nei lo uh hi ci hi.\nChina in aircraft carrier Liaoning pen USte dalna dingin South China Sea (SCS) ah koih a, US in zong nuclear-powered USS Carl Vinson aircraft carrier pen San Diego, California panin Western Pacific kiim-ah koih sawm hi. China in tu lai takin a bawl aircraft carrier CV-17 pen China leilu-nisuahna lam-a om Dalian Shipbuilding kicihna ah a bawl ahi hi.\nRelated: Bangalore zinding Malaysia Airlines setsiatna om ahih manin KLIA ah ciahkik ~ ZD\nIndia in aircraft carrier nga – INS Vikramaditya (45,000 tonnes), INS Vikrant (44,000 tones), INS Vishal (65,000 tons), INS Vikrant (19,500 tons), INS Viraat (28,700 tons) nei a, khat a bawl beh laitak ahi hi. China in tu lianin a neih Liaoning in vangik a tam pen 58,600 – 67,500 tonnes kikal pua zo hi.\nGam tuamtuamte neih zah na theih nop leh hih a nuai-a link na mek ve\nSource: Wikipedia/ The Hindu and Wikipedia/ Thang Khan Lian\nPrevious: Florida, Ford Lauderdale Airport ah mi 5 kaplumpa kimanta ~ TK Lian\nNext: US in Osama bin Laden’ tapa Terror Blacklist ah koih ~ TK Lian


url: =PASIAN THU KAWLGAM LE ZOGAM AH. Agelh - Dong Za Mung - Laibu Saal\nHome > Thuluui/Articles > PASIAN THU KAWLGAM LE ZOGAM AH. Agelh - Dong Za Mung\nPASIAN THU KAWLGAM LE ZOGAM AH. Agelh - Dong Za Mung\nPASIAN THU KAWLGAM LE ZOGAM AH\nPhoto Credit : Naing Naing Aung\n“Pasian in leitung mite hong it mahmah ahih manin ama tapa a um mite khempeuh si nawnlo in a hin tawntung theihna dingin a Tapa neihsun a hong piak dongin ahong itna a hong lak hi”. John 3:16\n“Mi khempeuh mawh ciat uh a, ahong honkhia Pasian tawh kigamla uh hi. Ahi zongin Pasian in a hong hehpihna hangin Khrih Jesuh tawh hong tatkhiat manin amah tawh i kipawl thei kik hi”. Rom. 3:23-24\nI. LEITUNG LUNGDAM TOPA HONG PAI\nPasian in B.C 4004 kum pawlin Ama lim-le-mel sunin Adam na bawl hi. Tua a bawl mipa in mawhna neilo in siangtho a, Pasian in lawmin nei-in Eden huan ah kikholhpih in a holimpih ahi hi. Ahi zongin Gulpi in na khem a tua panin mihingte in mawhna tawh hong kizom to uh hi. A siangtho mihingin Pasian thu hong manglo in mawhna hong neih uh ciangin amaute mawhna selna dingin Pasian in tuu vun, keel vun tawh a zum huianate uh na dal sak hi(Pian. 1:26-30; 2;15-25; 3:21).\nMihingte khangin a tam semsem ciangin Pasian deihna sangin Mawhna deihna bangin siatna gamta den uh hi. Ahi zongin Pasian in ama lim-le-mel suna a bawl mihingte a mawhna uh a maisak zawhna dingin tuu si, keel si tawh biakpiakna na ngen hi. Tua biakpiakna ah a sepsak dingin Siampi a teel hi. Tua bangin hun saupi Pasian le mihingte hong kizom toto uh hi. (Siampite Laisiangtho bu sung).\nTua bangin Pasian le mihingte kizopna ah ganhing si tawh Siampite’n sepsakin kum khat khatvei/nihvei cih bangin hong septoh uh hangin mihingte in mawhna mah tawh nuntak nuamsa in Pasian deihna bangin nungta tuanlo uh hi. Tua bangin Pasian lungtuak in nungta zo mahmah lo mihingte hong itna lian lua mahmah ahih manin tuma kum 2000 val lai in a tapa khat neihsun leitungah hong pai sak hi. A tapa neihsun Zeisu in mihingte mawhna teng siangsak ding, natna pan damna angahna dingun simmawh kosiatna, bawlsiatna, vuakna satnate hong thuakin Calvary sing khuam tungah ama sisan hong bua khia hi.\nPasian mit ah a kilawmlo mihingte mawhna ama sisan tawh hong sawp saka, mihingte mawhna tang dingin hong thuum sak hi. A.D 1 in mawhnei mihingte adingin Bethelem bawng annekna kuang sungah hong kisial a A.D 33 in mihingte mawhna taang dingin Calvary sing khuam tungah a sisan manpha hong bua khia hi.\nII. KAWLGAMAH PASIAN THU HONG TUNGA\nA. Roman Catholic Mission\nA tunga i gensa mah bangin leitung mi khempeuh adingin lungdamna thu in Kawlgam zong hong ban hi. A masa pen in Roman Catholic upna Kawlgam hong tung masa pen hi.\nKawlgam a inn lui mahmah khat ahi Kyansittha ii a lam khul sunga baang tunga kisuai limte lakah tui paak khat om a, tua paak sungah singlamteh lim khat kisuai-in tua paak kimkot ah singlamteh lim giat kisuai hi. Tua dan lim lian mahmah Rome khuapi lei nuai khul sungah zong kimu thei hi. Bangdan in hong tung thei hiam cih i ngaihsut ciangin 1287 kumin Kawlgam hong lut Tartar kici China galkapte lakah Tapidaw tampi om hi, ci-in kiciamteh hi.\nTua sang a ziakai zaw 1496 kumin Pagu hong tung Gonao, Italy gammi Hieromino di santo Stephano sum bawlpa ciaptehna ah kimu thei hi. Ama lawmte khat Kawlgamah si-a biakinn lui khat ah kivui hi, ci-in na ciamteh hi. Tua hun lai-in India, Thailand le Kawlgam mun pawlkhat ah Armenian sumbawlte le Syrian sumbawlte in phualsat in teeng ngei uh hi. Tua biakinn zong tua sum bawlte lam hidingin kilamen hi.\n1498 kumin Portugue mi Vacaso de Gamma in a sum bawlna khan in Europe gam pan Nisuahna gam lam ah khualzin theihna ding hong mu khia hi. Tua ciangin Cape of Good Hope pan hong kipan in India gam hong tung hi. 1510 kumin India gam Goa khua hong sat a, tua panin Kawlgam sung Myeit, Martaban, Bagu, Thanlyin le Pathein dong hong ban to uh hi. Ama sum bawlna ah galkapte le Pasian thuhilhsia(Chaplain) khat tonpih pah ahih manin a tuntun na ah Roman Catholic upna hong sel pah hi. Kum zalom 10 ciangin Martaba ah Siampi(priest) 6 le Brothers 2 om hi ci-in 1768 kuma kihawmkhia “History of Dominics Order” cih min nei laibu sungah kiciamteh hi. Vasaco da Gama in tua banga Nisuahna hong muh khiat ciangin Portugue Mission na sepna huang ci-in Pope Martin V in na ciamteh pah hi. Tua ahih manin Roman Catholic Mission in Kawlgam hong tun zawh kum zanga val ta ahi hi.\nB. Baptist Mission\ni. English Baptist Mission\nKawlgamah Baptist Mission hong tun masa pen in England Baptist Mission-te ahi hi. Kum 1807, December kha in English Baptist Mission panin Kawlgamah Mission na sep sem dingin Felix Carey’ Yangon hong tung hi. Amah pen English Mission-te in India a mission sem a akhah uh William Carey tapa ahi hi. Siavuan(doctor) khat zong ahi hi. Yangon hong tun zawh 1810 ciangin Portugue+Kawl=Kabia nungak N. Blackwall tawh kiteeng uh a, 1812 kumin W. Carey’ tapa khat nei uh hi. 1814 kum ciangin Eliza Franes Carey’ tanu khat nei leuleu uh hi.\nFelix Carey pen Siavuan khat ahih manin cina tampi in damna ngah in a nasepna lawhcing mahmah hi. Mite maipha zong ngah mahmah hi. Mate (Matthew) laibu zong Kawllai in letkhia khin a, ahizong hawmkhia manlo hi. Tua banga cinate a bawlna thute Yangon khuapi a uk Minyekyawswar in pakta in Yangon khuapi laizangah inn mun ecra 2 bang a lian khat a pia hi. Tua munah inn lamin Missionary-te inn ci-in kiciamteh hi. 1813 kumin Adoniram Judson-te Yangon hong tun un zong tua inn ah tung uh hi.\nFelix Carey in tua bangin cinate a bawlna ding zatuite apa omna India ah vai khak zelin, amah ngiat in zong va la zel hi. Eva kumpipa adingin laikhetna khawng pia in zatui khawng apiak ciangin kumpipa’n thupi sa mahmah ahih manin ama omna khuapi ah teengin mission sem kawmin cinate a bawl theih nading phalna a pia hi. Tua thu Felix in India a om apa a zaksak leh apa’n thukimpih ahih manin kumpipa omna Amarapura khua ah pai ding hong khensat uh hi.\nKumpipa in amau adingin innmun khat piaksa om ahih manin Yangon a a inn le a vante Judson-te nupa ap in amah le a zi, a tapa le tanu tawh Irrawaddy gun tawnin khualzin hong kipan uh hi. A zin khiat dingun Judson-te nupa in zong teembaw khawlna ciang va kha uh a, khitui luang kawmin thu kingetsak in, kimuh kik ding lametna lianpi tawh hong kikhen uh hi.\nAmaute lamet le lunggulhna bangin hong piang hetlo in August 30, 1814, zingsang 11 pawlin thakhat thu-in huihpi hong nunga, tuihualte hong khang in a tuanna uh teembaw kibung hi. Felix in azi le atate honkhia nuamin a hanciam hangin honkhia zolo hi. Amah nangawn lametlohpi in a suakta liailiai ahi hi. Lametlohpi in dahna le supna lianpi a tuah ciangin lungkia mahmah hi. Ahi zongin a khualzin zom suak veve a kumpipa omna a tung hi.\nYangon a om Judson-te nupa kiangah laikhak in, “Ka neih khempeuh bei mang ta! Ka it ka zi, ka tate ka khahsuah a ka lungtang a na mahmah hi. Ahi zongin Pasian deihna ah ken bang gen thei ding ka hiam?”, ci-in a gelh hi. Haksatna tampi sung panin Felix lungkia tuanlo in mission na sep le cina bawl zom suak veve a, November 10, 1822 in Nyipaytaw ah a nuntakna bei hi.\nKawlgamah Roman Catholic upna hong tun zawh kum tampi khit ciangin Baptist upna English Mission-te tungtawn in hong tung ahi hi.\nii. America Baptist Mission\nEnglish Mission-te in 1807 kumin na sep hong kipat khit uh ciangin America Baptist Mission-te Kawlgam hong tung pan ahi hi. English Baptist Mission pen Felix Carey tungtawnin 1807 kumin hong tunga, America Baptist Mission pen Mr. Charter le Fr. Richard Mardon-te tungtawnin 1811 kumin Kawlgam hong tung hi. 1812 kumin Charter ciahkik hi. Ahizongin kiptakin Kawlgamah Baptist upna hong phut zo taktak lo uh a, Adoniram Judson-te nupa 1813 kuma hong tun vua kipan in Kawlgamah kipzo pan hi. Tua ahih manin Adoniram Judson pen Kawlgam ah Baptist upan le Pasian thu hong puak masa pen in kiciamteh hi.\niii. Pawlpi tuamtuam or upna tuamtuam\nRoman Catholic Mission le Baptist Mission-te Kawlgamah hong kip tak ciangin pawlpi tuamtuam le Mission tuamtuamte zong Kawlgamah hong lut ngeingai uh hi.\n**1879-- Upper Methodist\n**1887-- Lower Methodist\n**1915-- Salvation Army\n**1919-- Seventh Day Adventist\n**1931-- Assembly of God\n**1931-- Church of Christ\n**Hih a tungate pen 1966 ma lam hong tungte ahi hi.\nIII. ZOGAMAH PASIAN THU HONG TUNG\nKawlgamah America Baptist Mission in kum 86 sung bang na sepna le mun kip hong neih khit ciangin Zogamah Pasian thu hong tung pan ahi hi. Pasian in Zomite hongit lua ahih manin 1899 kumin a nasem Carsonte Zogamah hong puak hi.\nAmerica Baptist Mission in Kawlgam sunga na sepna uh khanin phualpi thak phuana na sem dingin October 14, 1886 in America gam panin Carson’ Kawlgam hong paisak uh hi. Tua kum December 12 ni-in Yangon hong tunga, ni nga sung a taam khit ciangin Pathein khua a Ko Thaphyu sanga na sem sang siama Laura Hardin tawh kiteeng uh hi. Pyi ah kum 2 a sep khit ciangin ama mun ding ahi Thayetmyo ah 1888 kumin kisuan hi. Tua lai a om Zanglei Zomite kiangah na sep kipan hi.\nTua munah a sep kawmin 1892 kumin lungdamna thu genin khualzin kawikawi hi. Tua banga a khualzinna panin Zomite a tamzaw khamtungah teeng uh hi cih a theih ciangin Zomite teenna khamtungah mission phualpi khat kipat ding hong lunglut mahmah hi. Tua a lunggulhna thu Misson board-te a zasak hi. August 1898 ciangin Carson-te mundang a kisuan ding hoih maw, hoih lo, cih thu board-te naakpi tak a kikup khit uh ciangin kisuan ding thukim uh hi.\nMission board-te phalna a ngah ciangin a mun le mual en cian dingin October le November 1898, sungin a khatveina Zomite teenna khanglam kuam Kanpalet ah va zin hi. Tua khit ciangin a nihveina saklam Zomite teenna Tedim, Falam le Hakha ah December kha in hong zin kik hi. Tua a zinna sungah Hakha ah phualsat dingin khensat hi. Tua ciangin February 2 in Thayetmyo pan Hakha zuanin hong ding khia uh hi. Amau tawh hong paite in Kayin sia San Win le Tapidaw numei nih (Asho-Chin hidingin kilamen) le India pasal an huanpa ahi uh hi. March 15, 1899 in Hakha hong tung uh hi.\nTua in Zogamah Pasian thu hong tun masak hipah hi.\nZogamah Mission na sepna thak kipan dingin phual hong sat uh ciangin Mangkal galkapte phualpi ahi Hakha mah ah hong om pah uh hi. Banghang hiam cih leh tua hun lai in gal tamin dinmun lau huai ahihman ahi hi. Carso-te nupa le alawmte uh zong galkapte phualpi ah om sak pah uh a, tua mun panin mission na sepna hong kipan uh hi. March 15, 1899 kumin Carsonte Hakha hong tung uh ahih manin tua-in Hakha ah Pasian thu tun cilna hipah hi.\nCarson-te nupa in 1899 kum akipan in Zomite sungah na sep hong kipat uh ciangin pilna lam le cidamna lam kisam sa mahmah uh ahih manin laihilh ding le Pasian thu ahilh dingin amau tawh kimeltheih sa Kayin Pasian thu-um sia pawl khat na sam to uh hi. Amau tawh a tonkhawm sia San Win pen Hakha ah amau tawh om khawm in seppih uh a, 1900 Hakha ah sang hong hon uh ciangin sang sia sem sak uh hi. Tedim ah zong lai hilh kawmin Pasian thu ahilh dingin 1902 kumin Sia Pu Ko na koih hi. Sia Po Ku in Kawllai hilh kawm in Pasian thu na hilh khawm pah ahih manin tua zong Tedimah Pasian thu hong tun cilna hipah hi.\nTedimah Sia Po Ku in laihilh in mipite in phattuamna angah lawh thu uh Kam Hau gam ukpi Pu Hau Cin Khup in a theih ciangin ama omna Tonzang ah zong laihilh sia khat a kipuak ding a ngen hi. Ukpipa ngetna bangin 1905 kumin Tedim a sem Sia Po Ku’ Tonzang ah ki om sak hi. Aman laihilh kawmin Pasian thu hong hilh a, a sangnaupangte sung panin Pasian thu-um hong om hi. Tua in Tonzangah Pasian thu hong tuncilna hipah hi.\nIV. SANGMANGPITE THU TOM\nA. Rev. Adoniram Judson-Kawlgam sangmangpi\nKawlgam a America Baptist Mission tawh Pasian thu gil hong kipsakpa ahi hi. Amah pen August 9, 1788 in Boston, Massachusette state, Ameriaca ah suak hi. A neu tung akipanin lai thei mahmah a, kum 3 aphakin LST sim thei ta hi. Brown University panin B.A zo a, Andover Theological Seminary panin B.D zo in, Brown University mah panin M.A zo hi. Dr. Claudius laihawm “The Star From The East” le English Baptist Mission-te’n India a missionary a apaisak uh William Carey thu genna tungtawnin Nisuahna gam lamah Pasian na sep ding lunglutna nei hi.\nFebruary 5, 1812 in Ann Hasseltine tawh Bradford ah kiteeng uh hi. Amau pen Congregational pawlpi ah om uh a, tua pawlpite in amau mission na sepna khan dingin India gamah missionary dingin February 19, 1812 in hong khahkhia uh a, June 1812 in Kolkata tung uh hi. Teembaw tawh hong paina vuah LST hoih tak sim in hong lungngaih leh tui kitheh ding hilo in, kiphum ding hizaw cih hong mukhia hi. Tua ciangin Kolkata hong tun uh ciangin Rev. William Ward in Lal Bazaar tuiphum biakin ah tuiphum hi. Banghanghiam cih leh Congregationalte pen tui kithehte ahi uh hi.\nA upna le san dan hong kikhel ciangin amah apuak khiate zasak hi. Amah a sawlte tawh kizopna hong kitat ahih manin America Baptist Foreign Mission-te tungah a zasak hi. Tua ciangin ABM-te in India ah sem dingin a phal uh hi. Ahi zongin tua laitak in India pen England-te ukna nuai a om ahi hi.. Tua kum in America le England-te gal kido dingin thu ging zota ahih manin England-te ukna India ah a om dinguh amau ading lauhuai ding cih William Carey le a lawmte’n na genpih uh a, America ah ciah kik dingin a sawl uh hi. America gamah ciah kik lo in mun khat teitei ah missionary a pai ding a lunggulh hi. Tua laitak in Portuguete teembaw Georgia kici khat Kawlgam pai ding amuh ciangin a zui uh hi. June 22, 1813 in India pan hong ding khia uh a, July 13, 1813 in Kawlgam hong tung uh hi.\nYangon hong tun uh ciangin English Baptist Mission a na sem Felix Carey-te inn ah a tung uh hi. Yangon hong tun uh ciangin Mangkangte ngeina tawh dinsa in thu a gen leh kuama’n lunglut zolo a, Kawlte ngeina danin bukno khat lamin April 4, 1819 in Phungyi-te danin tutsa in thu a gen leh thu ngai 15 bang pha hi. Tua danin thu a gen leh May kha ciangin Mg. Naw akici tangval khat in Lungdamna thu hong sang thei a, June 27, 1819 in mipi mai ah ki tuiphum hi. Kalwgamah April 4, 1819 in a masa pen biakpiakna kinei ahi hi. Anihveina tuiphumna pen July 13, 1819 in U Bia le Thar Hla-te ahi hi.\nTua bangin a nasepna Topa’n thupha pia in, kalsuan pih a, Kawlgam ah Tuiphum upna le Pasian thu in munkip hong nei hi. 1823 kumin Lai Siangtho thu ciamthak na zo a, 1834 kumin Lai Siangtho buppi na zo hi. Tua bek thamlo in 1848 kumin English to Burmese Dictionary hong na bawlsak hi. Haksatna tampi thuakin, bawlsiatna tampi thuak mah tase leh Kawlgam a om mihingte hong lainatna tawh hong sepna in tuni in Kawlgam ah Topa hehpihna thupha i sang hi. Rev. Adoniram Judson in lainatna tawh hong sepsakna hangin Kawlgam tapidawte ii pa hi hi.\nB. Rev. Arthur E. Carson- Zogam sangmangpi\nAmerica gam Columbus khuapi Iowa khua ah August 6, 1860 kumin suak hi. Innkuan cithei mawhlo pan a khang khia khat ahi hi. Aneu tunga kipan lai pilin, khut siamna zong a kiva mahmah khat ahi hi. Kum 16 aphakin lametlohpi in apa in pumzaw natna ngah in na sem thei nawnlo hi. Unau nga lakah a upen ahih amnin inkuan nek-le-dawn ama liangko hong tung hi. Khuakhal sung teng lo kho in phalbi ciangin sang sia semin tua bang tawh innkuante a vak hi.\n1881 kum ama kum 21 in Gibbon khua a Nebraska Baptist Seminary ah LST sin kipan a, June 1883 kumin B.Th zo hi. Tua sangah a kah sungin Laura Hardin tawh kimu in kingai uh a, sang a man uh ciangin zu thawl a kipia uh hi. Carson in a sangkah zom a, 1886 kumin B.D a zo hi. August 27, 1885 in Tuiphum sia (ordination) kipia hi. ABM in Kawlgamah missionary dingin April 16,1886 in na teel uh hi.\nOctober 14, 1886 in America panin Kawlgam zuanin Teembaw tawh hong zin khia a, tua kum December 13 in Kawlgam hong tung hi. Yangon ah ni 5 sung a taam khit ciangin a lawmngaihnu Laura Hardin omna Pathein ah pai pah hi. December 18, 1886 in Sakaw Karen-te sangmang huang sungah Pastor Saw Thar Phyu in siangtho kiteena neih sak hi. Tua khit ciangin Pathein pan Henzada ah pai to uh a, kha thum sung khawng a om uh hi. Tua pan Pyi ah kisuan in kum 2 khawng a om uh hi. March 1888 in Thayet ah kisuan in na sep kipan hi.\nThayetmyo le akiim a om Asho-Chinte lakah kum 11 sung na hong sep sungin Chin/Zomite a tamzaw khamtung gamah om uh hi, cih hong theih ciangin khamtungah Pasian na sep nopna lungsim hong nei hi. Tua ciangin 1898 kumin ABM zumpi a zasak hi. Tua bangin lunggulhna le veina thu a zaksak tak ciangin Carson-te kisuan ding hoih maw, hoih lo cih thu na siatak a kikup khit uh ciangin August kha in phalna a pia uh hi. Tua ciangin October le November kha sungin khanglam Zogam Kanpalet kuam teng a pha hi. Tua khit December kha ciangin saklam Zogam Tedim, Hakha, Falam zong hong pha to leuleu hi. Hong zinna ah Hakha ah phualpi phuh dingin hoih hong sa in hong kipsak hi. Banghang hiam cih leh Hakha pen Mangkang galkapte phualpi ahi hi.\nFebruary 2, 1899 in Thayetmyo pan hong kipan khia uh a, Falam khua hong tung masa uh hi. Tuatak ah Mangpipa Capt. Dury tawh kimu masa in, tuapan Hakha ah hong pai uh a, March 15, 1899 in Hakha hong tung uh hi. Silh-le-teen dan nangawn theilo Zomite lakah haksatna tampi thuak kawmin lungdamna thu hong tangko uh hi.\nZomite in lai kineilo in kihai mahmah bek thamlo in kicidamlo ahih manin pilna lam le cidamna lam hong vei mahmah a, 1890 in mission sang hong hong pah hi. A sangsia dingin amau hong tonpih Karen sia Sia San Win a sem sak uh hi. Thayetmyo a a om sungin a meltheih sa uh ahi Karen sia pawl khat sam to in lai le Pasian thu hilh sak hi. Cidamna lam kisam sa lua ahih manin ABM zumpi ah a zaksak leh March 11, 1902 kumin Dr. E.H. East hong puak uh hi. Dr. East in cina bawl kawmin lungdamna thu tangko a, zin kawikawi ahih manin Zomi sung tapidaw suak masate ama tuiphum tam mahmah hi,.\nAhih theih zah in lam tuamtuam zangin Zomite sungah na hong sem a, Pasian in thupha pia in February 17, 1906 in Khuasak ah mi 11 tawh Zogam a Tuiphum pawlpi masa pen ki phut hi. Sia Shwe Zan in pawlpi kem sia sem in, Pu Thuam Hang le Pu Pau Suan-te in upa sem uh hi. Hih a pawlpi phuh ni uh pen kiginni (saturday) ni hi-a, a zing ciang nipini(sunday) in Zogam ading a masa pen nekkhawm nekna na nei uh hi. March 25, 1907 in Hakha ah Zogam bup tuiphum kipawlna kiphuan khia hi.\nA nasep ding tampi nusia in April 1, 1908, ama kum 47 in a na asepsak Topa kiangah hong zuatsan ta hi. Amah a sih hangin a lawmnu Laura Hardin in a pasal maban kum 12 sung zomin October 6, 1920 kumin America ah ciah a, July 19, 1942, ama kum 83 in Topa kiang zuan ta hi.\nC. Dr. Joseph Herbert Cope- Tedim sangmangpi\nZomite (Tedim kampaute) hong pilsak, hong teisak, hong lamto Cope topa ahi hi. November 21, 1882 in America gam Philedelphia khua Germantown ah suak hi. Apa Joseph B. Cope hi a, anu Elizabeth Danforth Cope ahi hi.\n1899 kumin piangthak in tui kiphum hi. Manual Training High School panin taan sawm a zawh khit ciangin Pennylavia Unversity panin B.Sc ngah hi. B.Sc a zawh khit caingin kum khat sung Uttah gam-a Mormon-te kiangah missionary in kuan hi. Kum khat sung a sep khit ciangin LST sangkaha, 1908 kumin Roschester Theological Seminary panin B.D zo hi. July 7, 1908 in Germantown tuiphum pawlpi ten Siampi(Ordination) a pia uh hi. Tua kum September 3 in a lawmngaihnu Elizabeth Caldwell Smith tawh kiteeng uh hi.\nZogamah sangmang na sepna phual thak(second missionary centre) kipat ding lunggulh uh a, tua mun pen Tedim khua ah khoih ding khensat uh hi. Tua ciangin ABM board-te’n second missionary centre ah na sem dingin J.H Cope a teel uh hi. September 10, 1908 in America pan hong ding khia uh a, November 16, 1908 in Yangon hong tung uh hi. Dr. East tawh Yangonah kimu uh a, amah tawh Hakha dong tonkhawm uh a, December 21, 1908 in hong tung uh hi.\nAmau Tedim ah om pah dinguh himah leh a omna dinguh inn kilam khin nailo ahih manin Hakha ah kum nih sung om phot uh hi. Tedim ah inn lam a kizawh November 1, 1910 ciangin Tedim ah hong om to pah uh hi. Tedim hong tun ciangun Tedim pau sin pah uh a, siam pah uh hi. Zomite adiakin Tedim kampaute adingin na lianpi tampi tak hong sep khiat sak hi.\n**Cope topa pen**\n1. Hong pilsakpa (Educator)\nZogam hong tun cil phet in Hakha khua ah Carson tonu huh in sangsia sem a, “Laitheihna bek tawh pilna khang dinga, pilna in khua musakin Zomite tapidaw suak ding hi”, cih um ahih manin sang tampi a kiphut ding hanciam hi. Tua manin “sangmangpa” kici hi.\n2. Laiteipa (Translator)\nA na sep thupi pen khat in laitei ahi hi. A hun awng khempeuh laiteina in zanga LST, labu, sang laibu, biakna laibu le Tedim kam Thukizakna laite tatsatlo in bawl hi. Laibu tamtak bawlin Zomite adingin a manpha mahmah mualsuang ahi hi.\n3. Thugenpa (Preacher)\nZogam hong tun ma in America gam Mormon-te kiangah missionary in pai ngei khin ahih manin gupna thugen pen kipelhsak hetlo hi. A tuntunna ah hun angah zui-in gupna thu tangko in, tapidaw suakte tuiphum a, biakinn thakte zong honna neihsak hi.\n4. Khasum sanglo sang ukpa(Honorary Inspector of Schools)\nMangkang kumpi vaihawmna tawh 1925 kumin sang khempeuh kumpi khut sung tunga, Zolai taanli ciang kisin hi. Hih vaithak akihawm ciangin lai sinbu teng kampau nih tawh bawl ding le sanguk mang a sem dingin kumpite’n Cope topa tung vaipuak ap uh hi. Khasum sanglo in sangmang a sep sungin kumpi piak TA, DA-te zanglo in tuate Tedim kam Thukizakna laihawmna in zang zaw hi. “Tedim kam thukizakna” pen anungteh “Lungvakna”kici hi.\nZomite adingin na tampi hong sepsak banah na sep ding tampi tak om laite nusia in June 11, 1938, ama kum 56 in Topa kiang hong zuatsan hi. Cope topa asih ciangin azi Elizabeth Caldwell Smith zong America ah ciah kik hi. 1940 kumin Thaunggyi a om Sangmangte tate sangkahna sanginn ah siamahpi ahi dingin sawlna ngaha, March 10,1941 in Kawlgam hong tung kik hi. Galpi nihna tawh kituak to ahih manin Tedim lam hong phato manlo in India ah galtai a, India pan February 20, 1942 in America ah ciah kik hi. December 10, 1968, ama kum 86 in a teenna Germantown a a inn panin Topa kiang hong zuatsan ta hi.\nIV. KHANLAWHNA LIANPI ZOGAM AH\nKum 1899 kumin Zogam Hakha khua ah Pasian thu hong tun akipanin Tapidawte sungah adang updan, san dan kilamdang lamna, tawnna, cih bang om selo hi. Sangmangte le Sia masate up da, san dan le amau hong hilh dan pen tapidaw upna dik pen man pen dingin ki sangpah lian hi. Tua pen Baptist upna hipah hi.\nKum bangzah hiam khit February 26, 1940 ciangin India lam Pentecostal Movement in hong nawkto a, Hualngo, Zahau le Tedim gam hong ban to hi. Tuate pawl in khuangkhat tumin ‘Halleluijah’ le ‘Hosanna’ ci-in awngin inn khat khit inn khat lut in om uh hi. Ahi zongin a sawtlo in bei ziau hi.\n1940 kuma piang dan mah bangin 1963 kumin Matupi gamkee sungah piang leuleu a, ahi zongin kip zo tuanlo hi. Tua dan mah in 1968 kumin Hakha ah piang leuleu in kizom toto a 1973 dong khawng kip hi. Ahi zongin bei leuleu hi.\nEi Tedim gamah a masa pen Crusade ahi Rev. Hau Lian Kham in April 30-May 6, 1973 in Tedim Zolai sang Tualpi ah hong nei hi. Tua panin mite’n Pasian thu hong phawk thak uh a, khanlawhna lianpi hong piang hi. Hih Crusade pen Tedim gamah a om ngei nailo hi-in a masa penpen ahi hi. Tua Crusade pan kipanin Zogamah khanlawhna lianpi hong om to a, tuni ciang dongin kizom toto lai hi.\nV. ZOGAM A BIAKNA LE PAWLPI TUAMTUAMTE\nA. Dawi biakna\nNidang hunin i pu i pate China gam, Mongolia gam, Kawlgam sung mun tuamtuam ah a teen sungin dawi upna nei ahih manun dawi na bia uh hi. Tua biakna in Zogam i tun toh in zong kizom toto hi. Tua dawite sungah zong a gilo le a migi ci-in nam nih in na nei uh hi. A migite pawl pen pasian ci-in na ciamteh uh a ‘paai’ na ci uh hi. A gilote pawlin hong bawlsia thei ahih manin na bia uh hi. Dawi nam tampi tak a om hangin nampi nih in na khen uh a, Gam dawi le Inn dawi ahi hi. Gam dawi ah Mualsang dawi, Gundawi, Suangdawi, Cikdawi, Lodawi-te hi-a, Inndawi ah Sumtawng dawi, Innsungpi dawi, Huangsung dawi ci-in na khen uh hi. Amau nam ciat in biakpiakna zong na pia uh hi.\nTua danin a biakna vuah zong nampi nih in na khen leuleu uh a Khuazang biakna le innkuan or beh zui a biakna ahi hi. Khuazang biakna bawl dingin siampi na nei uh-a, innsung biakna bawl dingin a beh zui in Beh Tuulpi na nei ciat uh hi. Khuazang biakna a neih uh ciangin Siampipa’n makaih a, Innsung biakna a neih ding ciangun beh tuulpi in makaih hi.\nB. Laipian biakna\nHih biakna pen mundang pan hong kipan hilo in Zomite sung pan hong kipan tualsuak biakna khat ahi hi. Pu Pau Cin Hau tungtawn pana hong kipan khia biakna le upna khat ahi hi.\nAmah pen Pasian in na hopih zelzel in maang khawng na mu zelzel hi. Kum 17 aphiakin cina in kum 15 sung khawng zawngkhal in opcip hi. A zawngkhalna sung pan mah in maang mu zelzel a, khatvei Pasian in, “ Damna hong ngen lecin na dam ding hi”, na ci-a aman zong damna a nget leh dam takpi hi. A kumzawn khat thakhat thu in hong dam ciangin mite in lamdang sa in amau ading zong thu a ngetsakna ding a ngen uh hi. Ama’n zong thu a ngetsak leh cinate in damna ngah takpi uh hi. Tua bangin a maangmuhna te gen kawm in, cinate thungetsak in damna hong ngah toh uh ciangin ama nungzui le ama thuhilhna sang thei mi hong tam semsem ciangin 1896 kum in Pau Cin Hau Pawlpi or Pau Cin Hau Biakna hong piang khia hi.\nA mangmuhna tungtawnin laigelh dan khawng na kihilh zelzel a tuate aman hong zattohtoh leh laimal 1050 a pha lai khat hong mu khia hi. 1899 kumin lai hong ngah khia hi. Tua kum ma sangsiah lai in Zomite sungah lai om nailo ahih manin mi tampite in sin in thu ciaptehna in a zang uh hi.\nTua ahih manin Laipian pa kici hi. Ama pawlpi zong Laipian pawlpi or Laipian Pau Cin Hau pawlpi kici hi.\nC. Tapidaw biakna\nLeitung hun kikhelna le gam khantohna tawh kizui in Dawi biakna pan Laipian biakna, Laipian biakna pan Tapidaw biakna ah Zomite kikhangto hi. Anungta Pasian thu hilh dingin Rev. Judson’1813 kumin Kawlgam hong tunga, Rev. Carson’ 1899 Kumin Hakha hong tunga, Rev. Carson’ 1910 kumin Tedim hong tung hi. Tua sangmangte in Zomite anungta Pasian biak theihna ding thu hilh uh hi. Pasian Kha Siangtho panpihna tawh Zomite lungsim kikhelin a nungta Pasian kibia hi.\nD. Pawlpi tuamtuamte\nDawi biakna pan Laipian biakna, Laipian biakna pan Tapidaw biakna sungah a kihei toto Zomite sungah a hun zui in Tapidaw upna pan zong san dan, up dan hong kikhel in pawlpi tuamtuam hong om ta hi.\ni. Tuiphum pawlpi-1906\nMissionary phualpi thak Zogam ah kipan dingin America Baptist Foreign Mission Board-te phalna om bangin Carson-te March 15, 1899 in Hakha hong tung uh hi. Mun thak ahih mah bangin tawlpi khat kisang thei pah lo a, 1906 kum ciangin mi tawmkha hong ngah uh a, tuate tawh Tuiphum pawlpi khuasak ah hong phut khia uh hi.\nZomite pen kithutuakin nop ni dahni ah zuhai mah a tawite ihi hi. Tuiphum upna hong tun ciangin tua upna a sangte in nopna dahna ah zu hai tawi theilo ding ci bangin hong om a, Zongeina tawh kitkhen khia uh hi. Pawlkhatte in Tapidaw ahi veve zu kidawn theihna pawlpi a om leh ci-in na kan kawikawi uh a, ahizongin kuamah na mulo uh hi. Kam Hau innpipa, Pu Pum Za Mang in tuiphum pawlpi na sepna hawmthawh in pilna lam le cidamna lam ah na sem ding pawlpi dang hong zon ciangin 1939 kumin RCM makaite Tonzang hong paito in pawlpi hong phut uh hi. Cidamna lam le pilna lam ah na naakpi hong sem pah uh ahih manin mi tampi in na sang thei uh hi.\niii. Seventh Day Adventist -1953\n1953 kum ciangin Tedimah hong kipan hi.\nPastor D. Tun Khaw Nang in ‘SDA Pawlpi Tangthu’ cih thulu tawh “Zomi leh Biakna” laibu laimai 46-64 sunga a gelhna ah: 1951 kumin J.O Wilson makai in Voice of Prophecy Sang a kici Lai Siangtho galsinna khat March 21 ni in hong uh a, Mangpau, Kawlpau, Karen pau leh Sen pau tawh kisin hi. 1960 kumin Lusei Lesson zong kinei a, Tahan ah a kiang kikoih napi, tuin Kawllai bek kinei a, Sia Taung Khin in sem hi.\n1953 kum ciangin Zogam lamah zong hih thuman hong lut to hi. 1952 kumin tu a Pastor Ngul Khaw Pau in Baptist sunga a om lai in Leilum ah pawlpi upa a sem hi. 1946 kumin Calcutta ah motor hawlin va om ngei a, tua lai in Lusei tangval no khat Van Lal Rawna tawh kithuahin SDA thu upna va mukhia hi. Man sa napi in zui nai lo hi. 1952 kum a Leilum Pawlpi a upa a sep laitakin, Aizawl ah SDA sangmang W.G. Lowry om hi, cih thu za a, lai khakin SDA sia hong puak in, ci-in ngen hi. W.G. Lowry zi’ min dingin Zo min phuah uh a, Pi Zohmangaihi ci uh hih tauk hi. Pi Zohmangaihi min tawh lai thuk a, “Na lai ka ngah uh a, Assam, Section panin Za Khuma leh Lal Khuma kong puak uh hi. Amaute gel tawh Darkhai khua ah na kimu thei ding uh hi. Tham loin, na lai pen Burma Union H.Qs. Rangoon ah ka khak sawn uh hi. No Chin Hills pen Burma Unionte in hong len ding uh hi. Tua lai ah na kithuza un,” ci hi. Tua mah bangin sangmang ngetna lai pen Burma Union Executive Committee meeting laitak lianin kingah a, Myaungmya a Sang Siapi a sem kimlai Zogam ah sangmang sem dingin A.E. Anderson a sehkhia pah uh hi.\nTua zawh a sawt loin Union President Pr. C B. Guild, Treasurer Pein Gyi, F. Ba Tin, Myat Pe leh Andersonte gam van dingin a hong pai to pah lian uh hi. Tonzang dong a va pha to uh hi. Ngul Khaw Pau pen Zato a na lup laitak hi a, Tuiphum Pawlpi sunga Sia Go Za Kham in makaih in Zato ah a va veh uh hi. Aizawl a sangmang ngetna lai a khak pen tawi in, “Hih lai nang gelh mah ahi na hiam?” ci-in laka, “Hi mah hi,” a cih ciangin, “Tuin nasem dinga nong sap kei kong tungta hi, nong huh diam?,” a ci leuleu hi. “Kong huh ding hi,” ci-in a kivaikhak uh hi.\nA lawm dang teng Zangkong ah a ciah kik pah uh a, Anderson pen Rih Buzung ah W.G Lowry tawh kimu dingin a zin suak hi. Tahan pana Rual Chhina tawh kimu in a kizui suak hi. A ciah suk kik ciangin Rual Chhina in zui suaka, Runrothang leh Sangchia tawh Myaungmya High School ah a va kah uh hi. 1953 kum October kha ciangin Zangkong a zin Sia Go Za Kham leh a hong kisuan toding Andersonte hong ton to pah uh a, Lawibual a Bo Khual Khan Tualte’ inn sapin nasep a hong kipan uh hi. Zogam sunga sangmang a hong lut masa pen ahi hi.\n1954 kumin Zomite lakah Anderson in kamphen zangin na hong sem a, Sia Ngul Khaw Pau leh Sia Go Za Kham in a huh uh hi. Lusei lakah Sia Zakhuma leh Sia Lalkhuma in a huh uh hi. 1953 kuma Myaungmya a sangkah Rualchhina, Runrothanga leh Sangchia te hong ciahin na a hong sem kikta uh hi. 1954 kum ciangin Ngul Khaw Pau leh Suan Kai zong sang a va kah leuleu uh hi. Zogam sunga nasep a hong kipat cilna tu a bang teng hi phot hi. Sia Ngul Khaw Pau baan zomin Sia Ngul Khaw Thang, Sia Sen Do Lian, Sia Tun Khaw Nang, Sia Tial Cung leh Sia Lian Khup te in a hong zom to uh hi. Tuate baanah, Sia Kip Za Nang, Sia Do Hen Pau, Sia Suan Za Nang, Sia Tel Khan Thang cihte a hong khang leuleu uh hi. Hih Sia pawlkhatte bang hoh Union sungah ulianpi suak in Section lutangpi a hong suak zong a om uh hi. 1989 kum laitakin Zomi sia a sem vekpi 70 valta a, Sia Do Hen Pau bang hoh, Burma Union buppi ah treasurer ahi hi. Kawlgam bup nasepna ah Zomite in hih zaha inntekna i ngah theih pen Topa Pasian tungah lungdamkoh ding bek ahi hi. Kawlgam Saklam buppi ah Section President zong ei mite khut mah ah om a, Sia Kip Za Nang baanah Sia Thang Siang in a laih hi.\n1960 kumin Myaungmya ah Burma Union Bible Seminary kiphuan a, W.W. Christensen in Principal a sem hi. Tan 10 on khit ciangin , plus 1 leh plus 2 ci-in kum 2 sinna khat om phot hi, tua khit ciangin Seminary Course taktak kipan phing hi. Kum 2 mah kisin zom to a, a vekin tan 10 khit kum 4 kisam hi. Tua muna hong ongkhiate pen M.T.C (Ministerial Training Course) diploma a kipia hi. Tua sang pen kiliansak semsem a, pastor sinna bek sangin a lianzaw in a kingaihsun hi. Sia Ngul Khaw Pau bang zong tua sang mah a a va kah kik ahi hi. I gama nasem sia muanhuai a tam pente in tua sang pana a zo sate vive ahi uh hi. Tu laitakin tua sangpi a makai Sia Yan Eye ahi hi.\n1977 kum panin Upper Burma Section sunga SDA nasepna khempeuh ah Zomite vive in nasep a len uh hi. Ei Zomite sungah Section President a sem masa pen Sia Tun Khaw Nang hi a, tuin ei mite vive mah in a baan kiluah paisuak ta hi. Zomite laka nasem dingin Zomite mah a hanciam pen ihih kul hi. Hih tangkona a hong tun theihna dingin sangmang a hong ngetsak, mite muhdah thuaka cilphihna, mukpiksanna, mitsiitsanna leh ui-ek-pu a cih uh banga nawh kawikawina thuaka i mai a hong honkhiatsak Pastor Ngul Khaw Pau tung leh Pasian tungah lungdamnako in Pasian in thupha a hong piaksakna dingin thu i ngetsak ding kilawm mahmah hi. Zomite laka Pawlpi Elder sem masa pen Sia Phung Kai ahi hi., Haksatna tampi mah a thuak hi. Pensen a la khinsa siate leh a sem laite min a kimin kong suaksak nop hangin tamlua ta ahih manin kong gelh kim zo kei hi. Pilna lianpipi a nei siate zong ki-omta hi. A kim in hong gen leng sau lua ding hi. A cing lo lua lah pawlpi khat dinmun leh nuntakzia genna ah cing zolo lua zel ding ahih manin, ka tomkaih thei zah tu a bang ciang ahi hi.\niv. Thang Za Kam Tuiphum Pawlpi-1965\nHih pawlpi pen Pu Thang Za Kam hong pat khiat ahi hi. Amah pen Pasian thulawp mahmah khat ahi hi. Ama upna tawh Tedim kiim tengah Pasian thu gen in vak kawikawi a, ABM te aa 10/100; RCM te aa 70/100; SDA-te aa 20/100 cih bangin lakhawmin thu hong gen kawikawi hi. Ama upna a sang theite hong kibehlap in hong tam uh ciangin 1965 kumin Thang Za Kam Tuiphum pawlpi hong ding khia hi.\nv. Evangelical Baptist Church-1975\n1973 kum a Rev. Hau Lian Kham Crusade panin Zogamah khanlawhna lianpi hong tung bek thamlo in up dan, san dan hong kibang nawnlo hi. Piangthakte le piangluite hong omta hi. Ahi zongin tua buaina bel Tuiphum pawlpi sung ahi hi. Tua bangin pawlpi khat sungah hong kitukalh ciangin piangthakte hong kituam khawp uh a, March 9, 1975 ciangin Evangelical Baptist Church ci-in kimin vawh uh hi. Tua akipanin hong kipto a, anung ciangin Evangelical Baptist Convention kici uh hi.\nvi. Assemblies of God-1977\nTedim gamah khanlawhna apian thu Kawlgam A.G pawlpi makaipi Saya Myo Chit in a theih ciangin hong lunglut mahmah ahih manin February 1977 in Tedim ah hong zinto hi. Tua pan in A.G upna sang thei pawlkhat hong om leuleu a, EBC pawlpi kem siapa Hau Lian Kham zong A.G ah na lut leuleu hi. Tua kum a kipanin Tedim gamah A.G pawlpi in mun hong neito hi.\nvii.United Pentecostal Church\nRev. Hau Lian Kham nungzui in ABM pan EBC ah a suak pawlkhat in a makaipipa uh A.G ah a pai leuleu ciangin zui nuam nawnlo in UPC-te tawh na kizom uh a, UPC pawlpi Tedimah hong lut leuleu hi.\nRev. Khen Za Sian in ‘UPC Pawlpi Tangthu’ cih thulu tawh “Zomi leh Biakna” laibu laimai 29-26-na sunga a gelhna ah: 1953 kumin kipanin Pu Vai Za Dal pen UPC na suak khin hi. A hih hangin ama omna munin zil lo ahih manin, Tuiphum Pawlpi ah a na om hi. Sia Dam Khan Hang zong galkap sunga aom laitakin August 24, 1985 kumin Zangkong ah Jesu minin tui a kiphum hi. S. Ngo Khaw Nang leh Vung Khaw Gin zong Jesu minin Zangkong ah tui a kiphum uh hi. Rev. S. Ngo Khaw Nang, B.A (Phil.) in hunbit nasem dingin a hong kipan hi. Amah pen Tedim mite sungah hunbit nasem masa pen hi. 1978 kumin Sia Vung Khaw Gin in ama pianna khua Suanghoih ah hong ciah toin pawlpi hong phutkhia hi. Tua pawlpi pen Tedim mite lakah a masa pen hi. Tua kum mahin Rev. S. Ngo Khaw Nang in ama pianna khua ahi Mualnuam ah pawlpi a phutkhia hi.\nviii. Presbyterian Pawlpi\nFartlang khua pana Presbyterian pawlpi a hong kiphuatkhiatna tangthu pen hih bang ahi hi. Hih khua pen Lusei gamgi kiangah hi a, Pasian thu a theihnasate uh Presbyterian huzap vive ahi hi. Kawlgam sungah Presbyterian pawlpi a om leh om loh zong a thei nai lopi ahi uh hi. Pawlpi a phuh tungun kuamah tawh kizopna om lo napi, 1965 kum ciang Pastor Ngaih Khaw Gin leh, Pa Ngul Khaw Thangte in Tedim khua ah Presbyterian pawlpi hong phut ve uh ciangin, amau tawh hong kizom uh a, Tedim, Fartlang leh Kawlgam ate tawh kizopna hong nei toto uh hi. (Rev. Thang Sian Kap- Presbyterian Pawlpi Tangthu-Zomi leh Biakna-laimai 64-76).\nix. Churches of God\nKawlgam sungah Suahtakna i ngah ma pekin Needed Truth hong tunga, a thu zui nuam mi tawmno khat in England gamah a thu a zasak uh hi. England gam panin nasem mi nih 1947 kum October kha in Kawlgam ah a hong paisak uh hi. Tua kum November kha ciangin Insein khua ah Church of God khat a hong phut uh hi. Tua pawlpi in tuni in 274 Civil Station Road ah a om hi. Khat kia lutang om ngeilo hi. Tua pawlpi pana nasepna in Tedim gam a hong lawh masa pen hi.\n1960 kumin Churches of God-te lai Suangphei khua a om Sia Tual Khaw Zam in pawlkhat ngah a, hoih kisa mahmah hi. Khanlawhna pawlkhat zong tung tuam pah hi. 1965 kum September kha in hih thului a gelhpa in a dang nget beh a, Insein panin tampi hong kikhak hi. Tua lakah U Thein Maung gelh, WHY I WORSHIP IN A CHURCH OF GOD, a cih hong kihel a, hoih kisa mahmah ahih manin Tedim khua ah lawmte kim khatin zong a hong deihpih uh hi. Hih thu a pom thei mi in 1966 January kha bei kuanin Tedim khua pan lawmte nih leh kei kizopna thu kan dingin Insein ah a hong paisak uh a, February ni khat ni in 274 Civil Station Road ka tung uh hi. Tua lai ah Evangelist G. Jaruie na om lai hi. Amah leh a pawlpi tawh Nipi khat sung thu ka kikum uh hi. Tua hun sung ka hun awn ni khatin Insein a Lai Siangtho Sangpi ah ka va hawh leh, Sia Pau Khan En, Sia Khai Za Dal, leh Sia Gho Khan Dal-te tawh ka kimu uh hi. Sia Khai Za Dal leh, Sia Gho Khan Dal-te ka zin uah a hong hawh uh hi.\nInsein pan ka ciah uh ciangin, ka lawmte gelin a hoihzaw hong muhsan uh a, tuni dong ka kithuahkik zo nai kei uh hi. Suangphei khua ka tun kik ciangin ka lawm dingte nga khawng, guk khawng kigingsa in na om uh a, pawl kizopna na nei nawn lo uh hi. Tua teng pawlpi phuhsak dingin tua kum May kha in Insein pawlpi panin Kawlmi upa nih hong pai uh a, 1966 May kha 15 ni sun nai 11:00 hunin Suangphei khua Church of God a hong phut uh hi. Amau hong tun ciangin tuiphumsa mi 18 leh phum ding mi 5 kipha a, mi 23 tawh pawlpi a ding ahi hi. Tu in tuiphumsa mi 80 kipha ta hi.\nA beisa nasepna a tomin hih bang ahi hi. Kum 1971 in Langzang khua ah pawlpi khat kiphut hi. 1975 kumin Aungwa ah pawlpi khat, Leisan Zo ah pawlpi khat kiphut leuleu hi. 1977 kumin Munlai ah pawlpi khat kiphut hi. A nunung penin 1982 kumin Vaivet khua leh Khumnuai khua ah pawlpi kiphut a, a vekpi gawm disciples 200 kipha nai lo hi.\nA patna lama i gensa bangin Headquarters a kibawl loh mah bangin, makai zong om tuanlo hi. Zomite lakah pawlpi nasem 3 hong koih khin uh a, tuate in Go Khaw Hau, Tual Khaw Zen leh, Munlai khua a Lian Za Nang-te ahi uh hi. A masa 2 te Suangphei khua ahi uh hi. Hihte pen thuhilh sia ding hi a, ka pawlpi mite un, The Lord’s Servants ong ci uh hi. Pawl khat dan pen damdam mainawt hi a, manlang hehu thei lo hi. Banghang hiam cih leh, biakna na bekbek kisem a, sang leh zato khawng kiphuan loin nasep ngak nading kibawl lo hi.\nTua banah kitangdin ahih mah bangin pawl sunga hong lut dingte interview kibawl zaw lai hi. A kilutsak thei lo nangawn zong om lai hi. Gentehna in Khristian ahih khit ciangin nupa kikhenna midang tawh a kiteng kikte kisang lo hi. Local Church of God pen gupna ngahna dinga kilut hi loin, Topa’ teci pang dinga kilut hizaw ahih man ahi hi.\nLocal Church of God pen ‘disciples’ kici thu zuite tawh kiphuan hi. Thuzuite in Pasian zahtakna tawh a nuntakna uh siangthosak mahmah dinga, leitung nainganzi partyte ah zong lut lo ding uh hi. Ahih hangin kumpi a ding laitak peuhpeuh Pasian zat hi, ci-in sangin, zahtakin, a thu mangin, thu a ngetsak den ding uh hi.\nPawlpi khempeuh ah ‘elder’ kici pawlpi keem siate om kim hi. Khat kia lutangin om ngeilo hi. Khasum sang pastor zong om lo hi. Elderte in pawlpi khat leh khat kizopna hi a, fellowship bup a kizopna ahi uh hi. Kum simin ‘Elders’ Conference’ Sawl. 15 bangin kibawl den hi. Tua teng khempeuh a lamlak dingin upna lama a khanghamsa mite kikoih a, ‘Leading Brethren,’ kici hi. Pawlpi bup in thuhilh ding siate sawl uh a, evangelist zong kici hi. Amaute in khasum sang lo uh hi. Citna leh thusiamna tawh a piakte bek uh a ngah uh hi.\nThu-um nailote tunga thuhilh ding pen thuhilh siate tavuan kisuan tuan loin, mimal leh pawlpi semna nasia takin kibawl hi. Mi inn, zato inn, thong inn sung khawngah hawh a thuhilhna, mi khawma thuhilh pawi bawlna, motor tawh vaka lai hawmna, radio a tangkona, cih bang pen pawlpi bup in a nasepna ahi hi.\nEi Zogam ah mi inn ahawh a thugenpihna, thuhilh kikhopna bawlna leh laihawmnate tawh na kisem hi. Dawibia taktakte zong kingah ahih manin Pasian hong panpihna om hi, ci-in teci ka pang uh hi. (Go Khaw Hau- Churches of God Tangthu- Zomi leh Biakna-laimai 81-89)\nx. Yaweh pawlpi\n1965 kum khawng pan kipanin, Zogam ah khanlawhna khat ong kipan hi. Tua hun in Jesu sisan in a i mawhna khempeuh sawp siang zo hi, cih um ziau peuh lecin gupna angah na hi pah hi, ci-in mi pawlkhatin ong taangko uh a, mi tampi ong khanglo takpi uh hi. Tua khanlawhna ong nasia semsem in, 1975 kum pawlah Kha lam khanlawhna lianpi ong tungin, Pentecost pawipi laimah bangin, lungdamna, lamna, limna, kamsanna, mangmuhna, leh mangmatnate ong piang ziahziah takpi hi. Tedim township Phaiza khua panin ong kipan masa pen hi, ci lehang kikhial khollo ding hi. Zanggam lam panin Sawbwayeshin pan in ong kipanin, tua pan Thalmual khua, Tuithang khua, Tedim khuapi leh Kaptel leh khua tuamtuam leh mun tuamtuam ah hong kizel in, Falam gam Khalkha gam leh Thantlang gam ahi zongin Paletwa leh Matupi Zogam bup ong kizel hi.\nTedim khua Jerusalem Council thukhensatna a om mah bangin, Pasian min kikan kawikawi a, Vakkawn sia (Evangelist) Sia Thuam Go Lian tung panin Jahvah Lai Saingtho (Sacret Name Bible) khat ong mu khia hi. Tua Lai Siangtho sungah Pa’ min Jahvah hi a, Tapa’ min Jahshua hi in pawlpi min zong Assemblies of Yahvah (Jahvah pawlpi) 1 Kor. 1:2; Sawl. 20:28). Ahihna akimuh ciangin kilungdam mahmah hi. Jahvah pawlpi kiphuan pah hi. Pawlpi omna khua tengah hilhcianna kipia kawikawi a, kizo man nai loin Pasian min man pen Yahweh (ia-we) hi zaw hi, cih thu hong tung leuleu hi. A thu kikan beh to a, 1983 kum ciangin Tedim ECC makaipa Sia Pau Cin Thang tung panin, Holy Name Bible (Scripture Research Ass.U.A) khat kingah khia a, Pa’ min Yahweh leh tapa’ min a man Yahshua (Yahweh’s Salvation) ahih zawkna akimuh ciangin, lungdamna lian semsem hi. Pawlpi min zong Assembles of Yahweh hi ci-in kimu leuleu hi. Pa’ min leh Tapa’ min bek hi loin, Khristian gam sung a, kizang Sunday, Easter Sunday, Christmas, New Year cihte pen a taktak hi loin, akhem (alem) hi ci-in Kha Siangtho in ong hilhcian sawnsawn hi.\nA sawt lo 1989 kum ciangin Sakollam pawlpi kamsangte in, Evangelist T.N.Joel in pilna tawh ong makaih hi, ci-in deihlo a thuman thutak a it manin, amah zong Assemblies of Yahweh ah hong kigawm hi. Upate gel leh T.N.Joel in Upna guipi (doctrine) te leh pawlpi sung ki-uk zia (government) leh Kha nuntak ziate geel uh a, pawlpi ong makaih uh hi. Amaute Kha Siangtho in panpih ahih manin, 1989 ciangin, Tuisanzang khua ah amau sapna tawh ni 15 sung Crusade va bawl uh a, khanlawhna lianpi ong tungin, mi 82 tui kiphumin pawlpi ong pjhut uh hi.\nZogamah Assemblies of Yahweh ong din khiat cilin, Satan in haza mahmah a, Pawlpi sung kisiatna tampi a piang sak hi. Pawlpi sungah thuman thutak Lai Siangtho galin a do kamsang pawlkhat ong piangkhia hi. Tua mite in Kha mapina bek tawh kikalsuan ding a, Lai Saingtho pen teci in kizang bek ding hi, a cih ciangun mitampi’n um in zui uh hi. Thuman thutak Lai Siangtho mapina, Kha Siangtho tawh zuih ding hi, a ci mipawlte tawh ong kilem lo uh a, tua pawl nihte a kigawm kikna ding nihvei thumvei a kihanciam hangin piang zolo a, Kha mapina deih teng Tedim khua Sakollam Kam Za Dal inn sapin kituam khop uh hi. Dai Khan Pau inn sapna ah Sia Ngul Khaw Pau leh Sia Pau Khaite nih bek cian lai uh hi. Kum thum tang ding amaute geel bek hi uh a, tua banga amaute geel a din kawm un Yahweh gam lungdamna thu gen kawikawi in a vakna uh ah, 1986 kumin Gamlai khua ah Pawlpi ong ding hi. 1987 kum ciangin Chyantagyi leh Pyidawtha khuate ah pawlpi ong phut uh hi. Sakollam pawlpite tawh a thum veina kigawm kik uh a, ahih hangin 1987 September kha Sabbath ni-in amaute paikhia veve uh hi. Sakollam Sia Lang Za Mang inn ah kikhawm uh hi. (H. Ngul Khaw Pau- Assemblies of Yaweh hong piankhiatna- Zomi leh Biakna – laimai 237-242)\nxi. Biblical Baptist Church (BBC) pawlpi\n1970 kum pawlin Zogam sungah, Gupna thu leh Pianthakna thute ahi zongin, kha lam khanlawhna nak takpi in ong tung hi. Munkhat khat ah pawlpi kisia in kitam in, zum kong mang kong nangawn a tunna mun om liang hi. Tua bek hilo in biakinn a kikhak cipna khua nangawn zong om hi.\nTuimui khua ah zong khanlawhna ong lim tun mahmah in kitotna kimuhdahna a om loh hangin, Tuimui Khris mi kilawmtakna, ‘Tuimui Khristian Fellowship’ tua kipawlna bawl in, gupna thu gen khawm kan khawm in, Pasian na kisem khawm hi.\nHi kilawmtakna in ngimna khungkhia pah a, a piancil ni May 25-27, 1975 kum ahi hi. A mukhia cil a geelkhia cil pen Thawng Za Mung hi a, tua hun pan kipanin tudong tua kimakaihna ah President sem den hi. Zong makaih den hi. (Rev. Thawng Za Mung- Biblical Baptist Church hong piankhiatna-Zomi leh Biakna Laibu Laimai-229-230)\nxii. Pawlpi tuamtuamte\nKum 1973 khit Tedim khanlawhna bek hilo in Kawlgam bup khanlawhna hangin pawlpi tuamtuam hong piang ngeingai a, tua a piang pawlpi tuamtuamte in Tedim gam zong hong ban to zel ahih manin pawlpi tampi tak hong om hi. Adiakin 1990 kum khit lam ciangin Zogamah pawlpi pen pateh po in hong po ziahziah a, a kipkip tawh a mang kik tawh kiciau ngeingai hi. Khua pawlkhat khat bangah inn khat pawlpi khat zah phial in om a, inn nga pawlpi nga cih dongin hong khang to hi.\nLaigelhpa - Dong Za Mung\n1. U Ba Khin (Hanthawathi)- Foreign Mission Group (Yangon: Hanthawathi Publishing House, 1906)\n2. Go Lam Pau- A Chay Pia Myanmar Khrityan Thamaing (Yangon: Phileo Mission, 2014)\n3. Rev. L. Tuan Khaw Kham Ngaihte--Christianity In Myanmar and Its Progress (Yangon: Mr. Kap Khan Pau,1998).\n4. Luan Za Cing--Tedimgam Christian Tangthu le Rev. Sukte T. Hau Go Tangthu (Yangon: Luan Za Cing, 2010).\n5. Khen Za Sian—Zomi leh Biakna (Kalaymyo: Khen Za Sian, 1993)\n1. Chin Evangel Centenary Magazine (Yangon: Magazine Committee, 2000)\n2. Rev. Neng Suan Thang- Ministry Golden Jubilee Magazine (Cikha: CLBC, 2010)\n3. Sukte Beh le Tedimgam Tangthu (Tedim: Magazine Committe, 1996)\n4. Faith Baptist Bible College & Seminary- Tenth Anniversary Magazine (Tedim: FBBC&S, 1996)\n5. Evangelical Baptist Convention- Silver Jubilee Magazine (Tedim: EBC, 2000)\n6. Evangelical Baptist Convention- Pearl Jubilee Magazine (Tedim: EBC, 2005)\n7. Upna Laigil Vol.7, No.9, September 2015\nLaigelhpa Sia Dong Za Mung in Zomi eLibrary / Laibusaal ading ding Phalna hong piak ahi hi.\nItem Reviewed: PASIAN THU KAWLGAM LE ZOGAM AH. Agelh - Dong Za Mung Description: Rating: 5 Reviewed By: Cinpu Zomi